Уй-боғча очиш фойдали бизнесми? - zarnews.uz\nУй-боғча очиш фойдали бизнесми?\nВилоятимизда 3-7 ёшгача бўлган болаларнинг боғчага қамровини ошириш мақсадида мактабгача таълим муассасаларининг турли шакллари фаолияти йўлга қўйилди. Жумладан, оилавий уй-боғча очиш қулайлиги, хонадон аъзосининг иш билан таъминланиши ва бошқа имтиёзлари билан ҳам ҳар жиҳатдан фойдали. Хўш, бугун боғча очаётган тадбиркорлар қай тартибда фаолият юритяпти? Ушбу боғчаларни очишда кимга мурожаат қилиш керак, унинг тартиби қандай? Шу ва бошқа саволларга жавоб топиш мақсадида Булунғур туманидаги бир нечта оилавий боғчалар фаолияти, улардаги шароитлар билан танишдик.\n– Оилавий мактабгача таълим муассасаси очиш учун, тадбиркор аввало, давлат хизматлари марказидан якка тартибдаги тадбиркор сифатида рўйхатдан ўтиши лозим, – дейди туман мактабгача таълим бўлими мудираси Умида Гўбаева. – Кейин уйдаги шароитлар, ёнғин хавфсизлиги, туман давлат санитария-эпидемиология назорати маркази хулосаларига кўра, улар билан битим имзоланади ва туман ҳокимлигининг рухсати билан ўз фаолиятини бошлайди. Аммо шуниси ҳам муҳимки, биз туман "Маҳалла" жамғармаси билан ҳамкорликда, ҳар бир тадбиркорнинг маҳалладаги ўрни, оилавий муҳити, болаларга тарбия бера олиш имкониятларини тўлиқ ўрганамиз. Шундан кейин битим имзолаймиз. Масалан, шароити, имконияти етарли бўлган айрим тадбиркорларга оилавий муҳити сабаб рухсат бермадик.\nБугун туманимизда 37 нафар ташаббускор тадбиркор рўйхатга олинган бўлса, уларнинг 26 нафари билан битим имзоланган, 20 нафари ўз фаолиятини ҳам бошлади. Жорий йилнинг январь ойидан ушбу боғчаларга давлат бюджети томонидан субсидиялар ажратилиши белгиланди. Бу ҳам тадбиркорларнинг фаолиятини самарали ташкил этишида катта ёрдамдир.\nТумандаги оилавий боғчалар билан танишдик. Барчасида шароит турлича. Бу ҳам хонадон эгасининг билим савиясига, болаларни тарбиялашдаги тажрибасига боғлиқ экан. Навбаҳор маҳалласида Сайёра Ҳазратова томонидан ташкил этилган. "Марҳабо Жўшқин" оилавий мактабгача таълим муассасасининг очилганига олти ой бўлган. Бу ерда 16 нафар бола тарбияланади. Уларга битта тарбиячи ва ёрдамчи бириктирилган. Хонадонда барча шароитлар етарли, аммо болаларга таълим-тарбия беришда имкониятлар бироз чекланган. Ўқув машғулотлари олиб бориш учун инвентарлар, кўргазмали воситалар етарли эмас.\n– Икки нафар фарзандим бор, – дейди С.Ҳазратова. – 20 йил олдин Самарқанд педагогика коллежини тугатганман. Мутахассислигим бўйича энди ишлашга тўғри келди. Бугун болаларга таълим бериш жараёни тубдан ўзгарган. Шунинг учун боғчага тарбиячи сифатида фаолият юритаётган мутахассисларни жалб этганмиз. 20 миллион сўмга хонадонимизни мебель ва турли инвентарлар билан жиҳозладик. Камчиликларимиз кўп. Уларни туман мактабгача таълим бўлими билан ҳамкорликда бартараф этишга ҳаракат қиляпмиз.\nЯнгиобод маҳалласидаги "Малика" оилавий мактабгача таълим муассасаси фаолияти Шаҳноза Мустафоева томонидан йўлга қўйилган. Болаларга машғулотлар ўзбек, инглиз ва рус тилларида олиб борилади. Кўргазмали воситалар билан бойитилган. Тарбиячи инглиз ва рус тилларини мукаммал билар экан.\n– Қизим ҳамширалик бўйича таҳсил олган, аммо болаларга меҳри бўлакча бўлганлиги учун туманимиздаги 1-МТМда беш йил фаолият юритди, – дейди Мақсуда Мамадалиева. – Унинг шижоатини кўриб, яратилган имкониятлардан фойдаланган ҳолда оилавий боғча очишга қарор қилдик. Бугун 20 нафар бола уй-боғчамизда таълим-тарбия оляпти. Болаларнинг ҳар биридан ойига 100 минг сўм ойлик бадал оламиз. Тўғриси, яшириб нима қилдим, уларнинг кундалик овқатланишини ҳар доим ҳам меъёр асосида ташкил қилиб бера олмаймиз. Уларнинг овқатланишига кунига ўртача 60-80 минг сўмдан ажратамиз. Аммо нарх-навонинг ошганлиги баъзан кунлик рацион асосида таомнома тайёрлашга етмайди. Шунинг учун асосий эътиборни таълимга қаратяпмиз.\nОилавий боғчаларнинг қулайлиги кўп. Биринчидан, хонадонингизнинг бўш турган жойидан унумли фойдаланасиз, маҳалладошларингизнинг фарзандларига таълим-тарбия берасиз, якка тартибдаги тадбиркор сифатида фаолият юритасиз. Шунингдек, ота-оналар билан келишган ҳолда турли тўгараклар фаолиятини йўлга қўйиб, қўшимча даромад ҳам олишингиз мумкин. Фақатгина бу соҳада етарли билим ва кўникмага эга бўлиб, баркамол авлод тарбиялашдаги масъулиятни ҳис қилсангиз, кифоя.\nБоғчаларда кам таъминланган оилалар фарзандлари тўловдан озод қилинади: Бу ҳақда биласизми?\n“Кичик жавоҳирлар” оилавий нодавлат боғчасига талаб катта\nБоғча ва мактабларда қайси давлат органлари текшириш ўтказиши мумкинлиги тасдиқланди\nУргут туманида бир кунда саккизта боғча очилди\nҚўшработ туманида 75 ўринга мўлжалланган боғча қурилиб, 24 та иш ўрни яратилди


9 Сентябрь 14:20\nNUR-SULTAN. Kazinform – Юқумли касалликлар мутахассиси, Қарағанди тиббиёт университети проректори, тиббиёт фанлари доктори, профессор Бахит Кўшерова қонда кислород миқдорини ва юрак уриш тезлигини аниқлаш учун пульсоксиметрдан қандай фойдаланиш кераклигини тушунтириб берди, деб хабар беради Kazinform мухбири.\nҚозоғистонда 8 млн 759 минг киши вакцинанинг I-компоненти билан эмланди Коронавирус: Қозоғистоннинг 11 та ҳудуди «яшил» зонада Қозоғистонда 1231 киши коронавирусдан соғайиб чиқди\n«COVID-19 билан касалланган беморларнинг 80 фоизи касалхонада даволанишга муҳтож эмас. Аммо, агар беморда COVID-19 оғир ўтиши аломатлари бўлса, шифокор унинг ҳолатини кузатиш учун пульсоксиметрдан фойдаланишни тавсия қилиши мумкин. Бундай хавф омили 60 ёшдан ошганлик ёки сурункали касалликлар бўлиши мумкин», - деди Бахит Кўшерова.\nПульсоксиметр - бу оғир касаллик аломатларини ўз вақтида аниқлаш ва беморни имкон қадар тезроқ таъминлаш учун қондаги кислород концентрациясини аниқлашга ёрдам берувчи қурилма.\n«Биринчидан, пульсоксиметр тақиладиган тирноқларда лак ёки сунъий тирноқ йўқлигига ва қўлларингиз илиқлигига ишонч ҳосил қилинг. Биринчидан, пульсоксиметрни ишлатишдан олдин ва кейин қўлингизни совун билан ювинг. Иккинчидан, пульсоксиметрни ёқинг ва видеода кўрсатилгандек ўрта ёки бош бармоғига маҳкамланг. Кўрсаткичларни ҳисоблаш учун пульсоксиметрни камида бир дақиқа ушлаб туринг. Охирги икки рақам юрак уриш тезлигини ўлчайди. Биринчи иккита рақам қондаги кислород миқдорини кўрсатади ва у SpO2 деб номланади «, - тушунтирди шифокор.\nПульсоксиметр кўрсаткичлари кунига икки марта бир вақтнинг ўзида қайд этилиши керак. Одамларнинг кўпчилигида нормал сатурация даражаси 95 фоиз ёки ундан юқори бўлади.\n»Агар у 94-91%га тушса, иложи борича тезроқ шифокор билан маслаҳатлашинг. Ва агар у 90 фоиз ёки ундан ҳам пастроқ бўлса, тез ёрдам чақиринг ёки шифокорингизни чақиринг. Шу билан бирга, агар сизда кучли кўкрак оғриғи, нафас олиш қийинлиги ёки нафас қисилиши, юрак уриш тезлигининг ошиши ва кучли бош айланиши кузатилса, сиз тиббий ёрдамга мурожаат қилишингиз керак», - деди Б.Кўшерова.\n4 Қозоғистонда доллар курси яна кўтарилди


Шавкат Мирзиёевнинг Туркманистонга ташрифи кутилмоқда - Zamin.uz\n10:30 / 19.08.2018\nШавкат Мирзиёевнинг Туркманистонга ташрифи кутилмоқда\nТуркманистон Оролни қутқариш халқаро жамғармаси таъсисчи давлатлари раҳбарларининг навбатдаги йиғилишига қизғин тайёргарлик кўрмоқда ва унда Ўзбекистон Республикаси Президенти Шавкат Мирзиёев ҳам иштирок этиши кутилмоқда. Бу ҳақда маҳаллий туркман нашрлари хабар беради.\n«Саммитни юқори даражада ўтказиш ва унга тайёргарлик кўриш бўйича Ҳукуматнинг тегишли қарори қабул қилинди. «Аваза» миллий туристик зонасида ташкил этилиши режалаштирилган саммит 24 август куни ўз ишини бошлайди», дейилади хабарларда.\nШунингдек, саммит доирасида жамғарманинг Барқарор ривожланиш бўйича давлатлараро комиссия, Сув хўжалиги ишларини мувофиқлаштириш бўйича давлатлараро комиссия ҳам иш олиб бориши кутилмоқда.\nЭслатиб ўтамиз, Шавкат Мирзиёев 29 июнь куни Туркманистон президенти Гурбангули Бердимуҳамедов билан телефон орқали мулоқот қилиб, Туркманистон президентини туғилган куни муносабати билан самимий муборакбод этганди. Суҳбатда Туркманистон президенти Шавкат Мирзиёевни жорий йил август ойида Ашхободда бўлиб ўтадиган Оролни қутқариш халқаро жамғармаси таъсисчи давлатлари раҳбарларининг саммитида иштирок этишга таклиф қилганди.  “Замин” янгиликларини “Одноклассники”да кузатиб боринг\n10-10-2019, 20:36, Жамият\n24-08-2018, 12:05, Жамият\n24-08-2018, 09:44, Жамият\n3-05-2017, 08:02, Жамият\n4-03-2017, 19:08, Жамият\n15-02-2017, 09:50, Жамият\nЯнгиликлар » Жамият » Шавкат Мирзиёевнинг Туркманистонга ташрифи кутилмоқда


Самарқанд вилояти ҳокимлиги хабари\nКаттақўрғон шаҳри ҳокими ўзгарди\nКаттақўрғон тумани ҳокими Шуҳрат Жайнар ўғли ўз аризасига биноан шаҳар ҳокими вазифасидан озод этилди 09.11.2016, Sputnik Ўзбекистон\n© Sputnik / СтрингерСамарқанд вилояти\nКаттақўрғон тумани ҳокими Шуҳрат Жайнар ўғли ўз аризасига биноан шаҳар ҳокими вазифасидан озод этилди\nТОШКЕНТ, 9 ноя — Sputnik. Халқ депутатлари Каттақўрғон шаҳар кенгашининг навбатдан ташқари сессиясида иштирок этган вилоят ҳокими Зойир Мирзаев ташкилий масаларни кўриб чиқди, деб хабар берилган Самарқанд вилояти ҳокимлиги сайтида.\n"Каттақўрғон шаҳар ҳокими Шухрат Раҳмонов ўз аризасига биноан вазифасидан озод этилди. Баҳодир Сафиюлаевич Садуллаев вилоят ҳокими тавсиясига кўра, шаҳар ҳокими этиб тасдиқланди", — дейилган хабар матнида.\nБундан ташқари, халқ депутатлари Оқдарё тумани кенгашининг навбатдан ташқари сессиясида ҳам ташкилий масала кўрилган. Нурали Бердибаев ўз аризасига биноан, туман ҳокими вазифасидан озод этилган. Вилоят ҳокими тавсиясига кўра, Пирматбой Усаров Оқдарё тумани тумани ҳокими этиб тасдиқланган.


Ўзбекистон – Туркия: ҳамкорликнинг янги босқичи - Уч илдиз\n20:40 / 26.10.2017\nЎзбекистон Республикаси Президенти Шавкат Мирзиёев ва Туркия Республикаси Бош вазири Биноли Йилдирим иштирокида икки мамлакат молия ва ишбилармон доиралари учрашуви бўлиб ўтди.\nЎзА берган хабарга кўра, учрашувда олий даражадаги мулоқотлар самарасида Ўзбекистон ва Туркия ўртасида имзоланган ҳужжатлар улкан аҳамиятга эга экани қайд этилди. Шунингдек, 26 октябрь куни Истанбулда ўтказилган икки мамлакат ишбилармон доиралари бизнес-форумида йирик энергетика объектлари ва йўл инфратузилмаларини қуриш, тўқимачилик маҳсулотлари, электр жиҳозлари, қурилиш материаллари ишлаб чиқариш, озиқ-овқат ва агросаноат тармоғида замонавий саноат ва логистика марказлари ташкил этиш соҳаларида қўшма лойиҳаларни амалга ошириш бўйича битимлар имзолангани таъкидланди.\nШавкат Мирзиёев Туркияга ташрифини якунлади. Асосий учрашувлар\nЎзбекистон Республикаси Президенти Шавкат Мирзиёев Туркия Республикаси Президенти Ражаб Тоййиб Эрдўғаннинг таклифига биноан 2017 йил 25-26 октябрь кунлари давлат ташрифи билан Туркияда бўлди.\nШунингдек, иқтисодиёт, савдо-сотиқ, саноат, банк-молия, инвестиция, туризм, транспорт-логистика, соғлиқни сақлаш, кадрлар тайёрлаш, мудофаа ва бошқа соҳалардаги ҳамкорликни ривожлантиришга доир 20дан зиёд ҳужжат қабул қилинди.\nОммавий ахборот воситалари вакиллари билан учрашувда Президент Шавкат Мирзиёев ва Президент Ражаб Тоййиб Эрдўған музокаралар самарали бўлгани, эришилган келишувлар ҳамкорликни янги босқичга кўтаришини таъкидладилар.\nДавлатимиз раҳбари Туркия Республикаси Бош вазири Биноли Йилдиримни қабул қилди.\nДавлатимиз раҳбари ташриф дастури доирасида Истанбул шаҳридаги машҳур Тўпқопи саройини бориб кўрди. XV асрда қурилган ва кейинчалик музейга айлантирилган мазкур сарой тарихи, бу ердаги қадимий экспонатлар билан танишди.\nФото: Twitter / @NumanKurtulmus\nЎзбекистон ва Туркия олийгоҳлари ўзаро ҳамкорлик қилади\nБугунги кунда Туркия Ўзбекистоннинг сиёсий, савдо-иқтисодий, инвестициявий, транспорт-коммуникация ва бошқа соҳалардаги ўзоқ муддатли ишончли ҳамкоридир. Давлатлар ўртасида ўрнатилган алоқалар ўзбек ва турк халқлари кўп асрлик умумий тарих, ягона тил ва дин, муштарак қадриятлар ва ўхшаш урф-одатлар билан уйғунлашмоқда.\nЎзбекистон Республикаси Президентининг 2017 йил 24 майдаги «Қишлоқ ва сув хўжалиги тармоқлари учун муҳандис-техник кадрлар тайёрлаш тизимини тубдан такомиллаштириш чора-тадбирлари тўғрисида»ги ПҚ-3003 қарорида белгиланган ўзаро ҳамкорликдаги илмий ва таълим лойиҳаларини амалга ошириш, ўқув-илмий жараёнга хорижий давлатларнинг ўқитувчи ва мутахассисларини жалб этиш, илмий-педагог кадрларнинг хорижда малакасини ошириш ва стажировкасини ташкил этиш мақсадида соҳа бўйича етакчи хорижий таълим муассасалари ва илмий марказлари университети билан ўзаро ҳамкорлик муносабатларини ривожлантириш белгиланган.\n2017 йилнинг 24 октябрида Туркия Республикасининг етакчи университетларидан бири Карабук университети ректори профессор Рефик Пўлат раҳбарлигидаги делегация Тошкент ирригация ва қишлоқ хўжалигини механизациялаш муҳандислари институтига ташрифи Мевлане дастури (Mevlana Programme) доирасида профессор-ўқитувчилар ва талабалар алмашувини йўлга қўйиш мақсадида амалга оширилди.\nТИҚХММИ сайтида маълум қилинишича, музокаралар чоғида Мевлане дастури доирасида икки томонлама манфаатли ҳамкорликнинг долзарб масалалари, жумладан, профессор-ўқитувчиларни малакасини ошириш, Карабук университети тажрибаси асосида қишлоқ ва сув хўжалиги соҳасининг муҳандис-техник йўналишлари ва мутахассисликлари бўйича давлат таълим стандартлари, ўқув режалари ва дастурлари, илмий-методик адабиётларини ишлаб чиқиш, талабалар алмашувини амалга ошириш масалалари кўриб чиқилди.\nУчрашув сўнгида икки томонлама ҳамкорлик тўғрисидаги битимлар имзоланди.\nИстанбулда 3,5 миллиард долларлик битимлар имзоланди\nАввал хабар қилинганидек, Ўзбекистон Республикаси Президенти Шавкат Мирзиёев Туркия Республикаси Президенти Ражаб Тоййиб Эрдўғаннинг таклифига биноан 2017 йил 25-26 октябрь кунлари давлат ташрифи билан Туркияда бўлди.\nДавлат раҳбари расмий сайтининг хабар беришича, Шавкат Мирзиёев 26 октябрь куни куннинг иккинчи ярмида Истанбул шаҳрига ташриф буюрди. У ерда Ўзбекистон Республикаси президенти ва Туркия Республикаси бош вазири Бинали Йилдирим иштирокида икки мамлакат молия ва ишбилармон доиралари учрашуви бўлиб ўтди.\nУчрашувда олий даражадаги мулоқотлар самарасида Ўзбекистон ва Туркия ўртасида имзоланган ҳужжатлар улкан аҳамиятга эга экани қайд этилди. Шунингдек, 26 октябрь куни Истанбулда ўтказилган икки мамлакат ишбилармон доиралари бизнес-форумида йирик энергетика объектлари ва йўл инфратузилмаларини қуриш, тўқимачилик маҳсулотлари, электр жиҳозлари, қурилиш материаллари ишлаб чиқариш, озиқ-овқат ва агросаноат тармоғида замонавий саноат ва логистика марказлари ташкил этиш соҳаларида 3,5 миллиард доллар ҳажмидаги 30 дан ортиқ лойиҳа бўйича битимлар имзолангани таъкидланди.\nПрезидент яқин йилларда Ўзбекистон билан Туркия ўртасидаги товар айирбошлаш ҳажмини 3-4 миллиард долларга етказиш бўйича келишувга эришилгани, бу икки мамлакат ишбилармонлари учун кенг имкониятлар яратишини таъкидлади.\nЎзбекистон президенти Шавкат Мирзиёевнинг Туркияга ташрифи давомида «Ўзавтосаноат» АЖ ва Туркиянинг ҳарбий техника ишлаб чиқариш соҳасида етакчи компанияси саналадиган Nurol Makina ve Sanayi A.Ş. ширкати ўртасида англашув меморандуми имзоланди. Унга кўра, Ejder Yalçın 4×4 бронетранспортерларини Ўзбекистонда ишлаб чиқариш йўлга қўйилади.\nКелишув асосида Ўзбекистондаги қўшма корхонада шундай машиналардан жами 1000тасини тайёрлаш режалаштирилган. Ҳужжат бундай ҳарбий техникаларни учинчи давлатга сотишни ҳам кўзда тутган.\nАнадўлу хабарида қайд этилишича, Ejder Yalçın Россия ва Хитойда ишлаб чиқариладиган шундай турдаги техникалар билан рақобатлаша олади.\nЗирҳли Ejder Yalçın 4×4 транспорт воситасини ишлаб чиқариш 2014 йилда бошланган. Туркия хавфсизлик кучлари асосан шу техникадан фойдаланади.\nҚайд этилишича, Ўзбекистонда бундай қўшма корхонани ишга тушириш учун Россия ва Хитойдаги компаниялар ҳам даъвогарлик қилганди.\nЭслатиб ўтамиз, Шавкат Мирзиёевнинг Туркияга 25-26 октябрь кунларида амалга оширган давлат ташрифи доирасидаги музокаралар якунида иқтисодиёт, савдо-сотиқ, саноат, банк-молия, инвестиция, туризм, транспорт-логистика, соғлиқни сақлаш, кадрлар тайёрлаш, мудофаа ва бошқа соҳалардаги ҳамкорликни ривожлантиришга доир 20 дан зиёд ҳужжат қабул қилинди.\nТуркия Ўзбекистон таълим тизимини ривожлантиришга ёрдам беради\nТуркия Республикаси президенти Ражаб Тоййиб Эрдўған ва Ўзбекистон раҳбари Шавкат Мирзиёев ўртасидаги музокараларда эришилган келишувларга мувофиқ, Туркия олий таълим бўйича кенгаши (YÖK) раиси Йекта Сарач бошчилигидаги делегация Ўзбекистоннинг иккита таълим муассасаси инфратузилмасини шакллантириш бўйича иш бошлади. Бу ҳақда «Анадолу» хабар бермоқда.\nГап Самарқанддаги Имом Бухорий номидаги Халқаро тадқиқот маркази ва Тошкентдаги Ислом тадқиқотлари маркази ҳақида бормоқда.\nСарач бошчилигидаги YÖK делегацияси ноябрь ойида Ўзбекистонга ташриф буюриб, вазият билан танишади. Делегация аъзолари Ўзбекистон Республикаси президенти Шавкат Мирзиёев томонидан қабул қилинади. Давлат раҳбари институтларни шакллантириш жараёнини кузатиб боради.\nБундан ташқари, YÖK Ўзбекистонда олий таълим тизимини ислоҳ қилишга ёрдам беради.\nТуркия Республикаси президенти Ражаб Тоййиб Эрдўған куни кеча Ўзбекистон раҳбари Шавкат Мирзиёев билан бўлиб ўтган қўшма матбуот анжуманида, «туркий ва ислом цивилизациясининг икки қадимий ўчоғи маданий яқинлашуви» аҳамияти катта эканини айтганди.\n«Икки мамлакат идоралари раҳбарларига икки томонлама ҳамкорликни максимал даражада ривожлантириш ҳақида кўрсатма берилди. Ўзбекистон томони Анқара каби яқинлашишга интилаётганини кўришдан жуда бахтиёрман. Имом Бухорий ва Имом Матуридий институтлари фаолиятига умид қиламиз», — деган Эрдўған.\nNext story Yurtimga fidoyi inson xotirasini yod etib…\nPrevious story В Ташкенте прошло открытие постоянно действующей выставки Азербайджанских ковров под названием: «Узоры Страны Огней».


“Иймонга йўл” қандай рисола? 1-қисм\n01 март 2021, Тошкент вақти: 16:05\nЗикрилло Ишонч Ўзбекистонда “акрамийлик” диний оқими раҳнамоси сифатида тилга олинаётган Акрам Йўлдошевнинг “Иймонга йўл” рисоласи, унинг мазмун-моҳияти хусусида олим ва мутахассислар турли фикрлар билдирмоқда.\n“Озодлик” мухбири шу масалада исломшунос Бахтиёр Бобожонов, сиёсатшунос Тошпўлат Йўлдошев, Кўкалдош мадрасаси имом хатиби Анвар қори ва бухоролик муслима Озода Рафиқова билан суҳбатда бўлди.\nО.Рафиқова: Бу рисолада Қуръон сураларига, ҳадисларга шарҳлар берилган. Шунингдек, шаръий қонунлар, ҳукмлар, таълим сиёсати, исломда ахлоқ ҳақида сўз юритилган.\nБ.Бобожонов: Оддий турмушда ҳар бир воқеага мантиқий ёндашиш ўринлидир. Рисолада диний масалаларга мантиқий қараш зарарли экани айтилган. Бу эса янгилик эмас. Мисрда “Ҳижрат ва такфир” жамоати бор эди. Менимча, Акрам Йўлдошев уларнинг фикрларидан хабардор бўлиши мумкин. Рисолани эса махсус тадқиқ қилиб ўрганиб кўриш керак.\nТ.Йўлдошев: Рисолада айтилган фикрларнинг барчаси мантиққа, яъни диндорлар ва бошқаларнинг тарбиясига боғлиқ. Дейлик, тадбиркорлик ҳақида баъзи сўзлар бор, биродарлик тушунтирилган. Бу эса ҳар қандай сиёсий, диний тарғиботга тўғри келади. Бу рисолада мен ислом динидан чиқишни сезмадим.\nАнвар қори: Катта уламо ва устозларнинг эътирофини қозонмаган, маълум ва машҳур илмга эга бўлмаган киши рисоласини “Иймонга йўл” деб номлашининг ўзи шаръан ҳалол эмас. Ҳамма уламоларимиз иттифоқ бўлиб шуни айтади.\nМухбир: “Иймонга йўл” китобида диний экстремизм ғояларини тарғиб қилувчи, давлат ва жамиятга хавф туғдирувчи ҳолатлар ҳам борми?\nБ.Бобожонов: Бу рисолада ҳеч қандай бундай ҳолатлар йўқ. Диний ихтилофлар ҳақида бир парча айтилган, холос. Муаллиф унда бирлашишга чақиради. Менимча, кимдир ўз фикрини билдиришининг зарари йўқ.\nАнвар қори: Ўзбекистон ҳақида аниқ гап бўлмаса ҳам Ўзбекистондаги ҳанафий мазҳабда бўлиб, иттифоқликдаги мусулмонларни бўлишга хизмат қиладиган китоб бўлса, у шаръан маън қилинади. Бу китобда эътиқодий жиҳатдан адашиш бор. Иккинчи томондан, мусулмонларни ҳар хил ҳизбларга бўлинишга, айниқса, ёшларни, ҳали илмга эга бўлмаган кишиларни турлича бузғунчи даъватларга чақириш улкан гуноҳ ҳисобланади. Пайғамбаримиз исломда ким ҳар хил йўллар тузадиган бўлса, у мусулмонлари фирқалантириб, бир-бирига қарши қилиб қўйиши ҳақида гапирган.\nТ.Йўлдошев: Бу китобда Ўзбекистон сиёсати ёки мамлакатнинг ўзи таҳлил қилинган жой йўқ. Унда ҳукуматга қарши ёки мамлакатда исломий тузум ўрнатиш ҳақида ҳам гап йўқ. Экстремизм ҳақида сўз айтилмаган. Акрамийлик диний оқимининг ўзи ҳам, изи ҳам йўқ.


Toyota “қора туйнук”ларни бартараф этиш йўлини топди - Carzone.Uz\nКоинотда турли объектларни ўз қаърига ютиб юборувчи бўшлиқларни физиклар “қора туйнук” деб аташидан хабардорсиз. Сизнинг машинангиз ўриндиқлари остига бирор буюм, масалан, телефон ёки калит тушиб кетганда қидириб овора бўлганмисиз? Гоҳида машинани тўхтатиб ўриндиқнинг остини пайпаслашга тўғри келганми? “Тойота”нинг янгилиги сизни шу оворагарчиликдан қутқаради.\nToyota бу нуқсонни бартараф этишнинг оригинал усулини ўйлаб топди. Япон инженерлари олд ўриндиқлар остига “тутқич-таглик”лар ўрнатади ва йўқолган буюмлар тўғри унга тушади. “Тутқич-таглик”лар ўриндиқлар ораси ва эшик бўсағасига жойлаштирилади. Харидор механик ва электр ёрдамида ишлайдиган “тутқич-таглик”ларни танлаши мумкин.\nТагликларнинг ишлаш тартиби жуда содда. Буюм унга тушгач, ҳайдовчи бир ҳаракат билан уни махсус бўлмага сирпантириб юборади. Бу амалиётни автоматик тарзда ҳам бажариш мумкин. Кейин буюмни бўлманинг ўзидан чиқариб олади, қийналиб қидириб ўтирмайди.\n“Тутқич-таглик”нинг тузилиши жуда оддий. Қиммат эмас, яъни машина нархига деярли таъсир қилмайди. Ўз ўрнида ҳайдовчига катта енгиллик туғдиради.\nҲозирча, Toyota бу ихтирони патентлади, аммо серияли автомобилларга қачон уни ўрнатиб чиқаришини билмаймиз.


Бош саҳифа / Сиёсат / Муаммолар ҳал этилди\nФеврал 13, 2019\tСиёсат Изоҳ қолдириш 650 Кўрилди\nШуни алоҳида таъкидлаш лозимки, халқ билан мулоқот бир кунлик, ёки бир йиллик иш эмас. Юртбошимиз таъкидлаганидек, ҳар бир раҳбар, ҳар бир масъул шахс халқининг дарду ташвишлари билан яшашни, ишлашни ўзига қоида қилиб олиши лозим.\nАҳоли ой сайин, йил сайин кўпайиб бормоқда. Ўсиш бор экан, янги-янги муаммолар туғилиши ҳам табиий.\nАна шулардан келиб чиқиб, вилоят ҳокими вазифасини бажарувчи Баҳодир Пўлатов ўтган шанба куни Денов туманида сайёр қабул ўтказди. Унда вилоятдаги мавжуд бошқармалар, корхона ва ташкилотлар, халқ қабулхоналари вакиллари, ҳуқуқни муҳофаза қилувчи идоралар, секторлар раҳбарлари, мутасадди ташкилотлар ҳамда оммавий ахборот воситалари ходимлари иштирок этишди.\nСайёр қабул давомида Баҳодир Пўлатов 231 нафар фуқарони қабул қилиб, уларнинг мурожаатларини атрофлича тинглади. Қабулга келган фуқароларнинг мурожаатлари асосан тоза ичимлик суви, табиий газ, электр энергияси таъминоти, коммунал хизмат, уй-жой, таълим, тиббиёт соҳасидаги муаммолар, тадбиркорликни ривожлантириш, аҳоли бандлиги, банк ва солиқ соҳасида йўл қўйилаётган камчиликлар хусусида эканлиги маълум бўлди. Уларнинг аксарияти жойида ҳал этилди. Муддат талаб этадиган шикоятлар қатъий назоратга олинди.\nВилоят ҳокими сайёр қабули туфайли малакали шифокорлар фуқароларни бепул тиббий кўрикдан ўтказишди. Шунингдек, фуқароларга бир неча турдаги давлат хизматлари кўрсатилди.\nТэглараҳоли сайёр қабул Ҳоким\nОлдинги Шоирга эҳтиром\nКейинги Ҳунармандчиликка бағишланди


Эътирозларни ҳал этишда ташаббускорлик керак | Ўзбекистон "Адолат" социал-демократик партияси\n26 Январь, 18:36 • Депутат минбари, Тошкент вилояти, Фракция, Янгиликлар • 215 марта кўрилди • Комментариев к записи Эътирозларни ҳал этишда ташаббускорлик керак нет\nАввал хабар берганимиздек, партиямиздан сайланган Олий Мажлис Қонунчилик палатаси депутати Людмила Кошелапова ҳамда Сенат аъзоларининг Қибрай тумани аҳолисининг турмуш тарзи ва ижтимоий объектларнинг фаолияти юзасидан ўрганишлари давом этмоқда.\nМулоқотлар жараёнида туман Давлат солиқ инспекцияси секторига бириктирилган “Олмазор”, “Қипчоқ”, “Ҳосилдор”, “Мустақиллик”, “Навбаҳор” каби қатор маҳаллалар аҳолиси билан суҳбатлашилди. Фуқаролардан тушган мурожаатлар жойида бартараф этилди.\nЎрганишлар мобайнида сектор маҳаллаларида 7812 та хонадонларда 40814 нафар аҳоли истиқомат қилиши, иш билан банд аҳоли сони 23562 та, оилалар сони 10902 та, томорқаси мавжуд хонадонлар сони 6534 та, ишсиз сифатида рўйхатга олинганлар сони 169 та, ишга жойлаштирилганлар сони 272 та, жами ногиронлар сони 1151 тани ташкил қилиши маълум бўлди. Бугунги кунда ДСИ секторида 1 та касб-ҳунар коллежи, 1 та тез ёрдам шахобчаси, 3 та оилавий поликлиника, 7 та мактабгача таълим муассасалари, 10 та умумтаълим мактаблари фаолият юритиб келмоқда.\nСекторда ишчи гуруҳ томонидан олиб борилган ўрганишлар натижасида жами 972 та муаммолар аниқланиб, уларнинг 785 таси ўрганишлар жараёнида бартараф этилган бўлса, қолган 187 та муаммо ижобий ҳал этилиши учун “Йўл харитаси”га киритилгани аҳамиятлидир. Мазкур секторнинг иш фаолияти билан алоҳида танишиб чиқилди. Учрашувда сектор раҳбари Акмал Тиллаев ўтган давр давомида 16 нафар ногиронларга протез-ортопедия воситалари, эшитиш мосламалари, қўлтиқ таёқ, ҳасса ва ногиронлик аравачалари топширилганини айтиб ўтди. Шунингдек, эҳтиёжманд ва кам таъминланган оилаларнинг рўйхати шакллантирилиб, ташаббускор тадбиркорлар томонидан 3 та фуқарони 2 млн 120 минг сўмлик ўзлари яшаётган хонадонларининг ер ва молк-мулк солиқлари ва коммунал қарзлари тўлаб берилгани, 42 нафар фуқароларга уйларини таъмирлашда, 12 нафар фуқароларга соғлигини тиклашга амалий кўмак берилганини таъкидлади.\n— Қибрай туманида олиб бораётган ўрганишларимиз бесамар кетмаяпти. Бу жараёнда “Ўткир”, “Қипчоқ” маҳаллаларидаги 28, 10-умумтаълим мактаблари биноси таъмирталаб аҳволда бўлганлиги сабабли капитал реконструкциядан чиқариш таклифи берилди. Шунингдек, маҳаллаларда аҳолининг ҳуқуқий маданиятини оширишга йўналтирилган тадбирлар ўтказиш йўлга қўйилмаганлиги аниқланди. Жиноятчиликни олдини олиш борасида маҳалла фаоллари, туман Хотин-қизлар қўмитаси, профилактика инспекторлари биргаликда ижтимоий ҳамкорлик чегараларини зарур даражада кучайтириш лозимлиги тўғрисида фикрлар билдирилди.\nДепутат Людмила Кошелапова иштирокидаги ўрганишларда тегишли ташкилотлар билан ҳамкорликда фуқароларнинг эътирозига сабаб бўлаётган кўплаб муаммолар бартараф этилди. Жумладан, “Чинобод”, “Қипчоқ”, “Олмазор” маҳаллаларида 2390 метр ичимлик суви қувурлари ётқизилди. ”Ҳосилдор”, “Қипчоқ” маҳаллалари ҳудудида 7300 метр ҳаво электр тармоғи ва 5 та трансформатор пункти мукаммал таъмирдан чиқарилди. “Кўприкбоши”, “Нуробод”, “Навбаҳор” маҳаллалари ички йўлларининг 3062 метр қисми асфальт қилинган бўлса, 2422 метр масофада шағал қопламаси ётқизилди.\nШу билан бирга, туманда оқава сув (канализация), соғлиқни сақлаш, уй-жойга эҳтиёжмандлар холатлари бўйича муаммоларни республика даражасида кўриб чиқишга келишиб олинди. Албатта, жойларда депутатлар ва Сенаторлар бошчилигида йўлга қўйилган ўрганишлар бугун ўзининг ижобий натижаларини кўрсатмоқда. Ечимини топаётган масалалар, яратилаётган қулайликлар эса, аҳоли турмуш тарзини янада яхшилашга замин яратмоқда.\nЭътирозларни ҳал этишда ташаббускорлик керак was last modified: Январь 26th, 2018 by matbuot\n« Инновация — тараққиёт кўзгуси Cтратегик лойиҳалар электр энергияси билан барқарор таъминланади »


Грузияда намойишчиларнинг яна бир талаби қондирилди - zarnews.uz\nГрузия ҳукмрон партияси намойишчиларнинг яна бир талабини қондирди. Энди навбатдаги парламент сайлови пропорционал тизимда ўтади. Бу грузин мухолифатининг учта асосий талабидан бири эди, деб ёзмоқда Minbar.uz\nГрузияда ўн минглаб одам 20 июндан бери тўхтамасдан "рус ишғоли"га қарши намойиш ўтказмоқда. Норозилар «Россия – оккупант», «Ватанимнинг 20 фоиз ҳудудини Россия босиб олган» каби шиорларни кўтариб чиқдилар.\nМухолифат ҳукуматга учта талаб қўйди: парламент раиси Ираклий Кобахидзе (бажарилди!), ИИВ вазири Георгий Гахариянинг истеъфоси ва парламентга сайланиш тартибини ўзгартириш (бажарилди!).\n⚫ Норозилик акциясига россиялик депутат Тбилисида ўтган Православ парламентлараро анжуманида Грузия парламенти спикерининг курсисига ўтириб, раислик қилгани ва рус тилида гапиргани сабаб бўлди.\n⚫ 21 июнда Россия президенти Владимир Путин 8 июлдан Грузияга авиақатновларни тақиқлайдиган қарорни имзолади. Шу кундан бошлаб грузин авиакомпанияларига ҳам Россияга учиш тақиқланди.\nТеглар: Россия Грузия\nРоссия атом музёрарини сувга туширди\nРоссияда ўзбеклар икки ҳафтадан буён шифокорларга ош тарқатмоқда


Ўзбекистон делегацияси пахта иши бўйича Брусселда ўтадиган форумда иштирок этади - zarnews.uz\nЎзбекистон делегацияси пахта иши бўйича Брусселда ўтадиган форумда иштирок этади\n2019-йилнинг 1-3-апрель кунлари Ўзбекистон Республикаси Бош вазири ўринбосари Танзила Норбоева, Бандлик ва меҳнат муносабатлари вазири Шерзод Кудбиев ҳамда “Ўзтўқимачиликсаноат”, “Ўзбекистон ипаги” уюшмалари ва Касаба уюшмалари Федерацияси раҳбарларидан иборат Ҳукумат делегацияси амалий ташриф билан Европа Иттифоқи пойтахтида бўлади.\nБу ҳақда Ташқи Ишлар вазирлиги сайти хабар бермоқда.\nЎзбекистоннинг Европа Иттифоқидаги миссияси маълумотларига кўра мажбурий меҳнатга барҳам бериш масалаларига масъул мамлакатимиз Ҳукумати вакиллари Брюссель шаҳрида “Ўзбекистон пахта теримида болалар меҳнати ва мажбурий меҳнатга қандай барҳам бермоқда” мавзусидаги мунозара форумида иштирок этади.\nМазкур тадбир Халқаро меҳнат ташкилоти, Жаҳон банки, Ўзбекистон, Америка Қўшма Штатлари ва Швейцария элчихоналари томонидан ташкиллаштирилмоқда. Форум ишида Европа комиссияси, халқаро нодавлат ташкилотлар вакиллари, меҳнат ва ҳуқуқни ҳимоя қилиш масалалари билан шуғулланувчи нодавлат ташкилотлари, пахта ишлаб чиқаришда болалар меҳнати ва мажбурий меҳнатга қарши бўлган турли компаниялар иштирок этади.\nТашриф дастуридан Европа Иттифоқи, Белгия Қироллиги, ҳуқуқни ҳимоя қилувчи ташкилотлари, Европанинг йирик ишлаб чиқарувчилари, ритейлерлари ва касаба уюшмалари бирлашмалари ҳамда етакчи Европа брендлари вакиллари билан учрашувлар ўрин олган.\nҲукумат делегацияси Касаба уюшмалари халқаро конфедерацияси бош котиби Шаран Барроу, “Human Rights Watch” халқаро ноҳукумат ташкилоти ва бошқа халқаро институтлар вакиллари билан ҳам музокаралар олиб боради.\nЭслатма: Айнан шу делегация 4-6 февраль кунлари АҚШга ташриф буюриб, ўзбек пахтасини "болалар меҳнати билан етиштириладиган маҳсулотлар" рўйхатидан ўчириш бўйича музокаралар ўтказган эди. Ўша музокараларнинг самараси ўлароқ АҚШ яқинда ўзбек пахтасини "болалар меҳнати билан етиштириладиган маҳсулотлар" рўйхатидан ўчирган эди.\nАҚШда коронавирус инфекциясига чалинганлар сони уч миллиондан ошди\nЁшлар муаммоси тингланди, ечимини ким таъминлайди?\nкоронавирус reklama COVID-19 СамДУ ўзбек тили Хитой Давлат тили ОТМ ёнғин фирибгарлик тест синовлари имло


Самарқандга ўн йилда 14 миллион, уч йилда 15 миллион сайёҳ келди - Hidoyat.uz\nАсосий саҳифа Янгиликлар Самарқандга ўн йилда 14 миллион, уч йилда 15 миллион сайёҳ келди\nЧоп этилди Noyabr 8, 2019 Самарқандга ўн йилда 14 миллион, уч йилда 15 миллион сайёҳ келдиda fikr bildirishni o'chirish\nСамарқанд бугунги кунда туризм жадал ривожланиб бораётган ҳудудлардан саналади. Юртимизда Давлатимиз раҳбари томонидан соҳа тараққиётига қаратилаётган алоҳида эътибор, хорижлик ва маҳаллий сайёҳлар учун яратилаётган шарт-шароитлар туфайли Самарқандга келган сайёҳлар сони жорий йилда ўтган йилгига нисбатан икки баробар ошган. Маълумотларга мурожаат қиладиган бўлсак, жорий йилнинг ўтган 10 ойи давомида Самарқандга ташриф буюрган сайёҳлар сони 2 миллион 668 минг 300 нафарни ташкил этган. Шулардан 491 минг 300 нафари хорижликлар, қолганлари маҳаллий сайёҳлардир. Хорижлик сайёҳларнинг асосий қисми, Европа, Жануби – Шарқий Осиё ва МДҲ мамлакатлари ҳиссасига тўғри келади.\nВилоятда 2019 йил якунига қадар хорижлик сайёҳлар кўрсаткичини 509 минг нафарга етказиш кўзда тутилган. Ўз навбатида маҳаллий сайёҳлар оқимини ҳам ошириш режалаштирилган. Бу борадаги кўрсаткичлар 2019 йилнинг 1 январь ҳолатига 2 миллион 105 минг нафарни ташкил қилган бўлса, ўн ой давомида 2 миллион 177 минг нафар сайёҳ Самарқанд зиёратига чиққан. Йил якунига қадар бу кўрсаткични 2,5 миллион нафарга етказиш кўзда тутилган.\nКелгуси икки йилда эса чет эллик туристлар ташрифини 2, мамлакатимиз бўйича эса 10 миллионга етказиш мўлжалланган. Бу ўз-ўзидан туристлар учун зарур инфратузилма ва хизмат кўрсатиш йўналишларини халқаро стандартлар даражасига етказишни ҳам тақозо этади.\nШу мақсадда Самарқанд туманидаги эшкак эшиш канали бўйида туристик марказ қурилиши бошланди. Президентимизнинг Самарқанд вилоятига ташрифи давомида вилоят ҳокимлиги, Қурилиш вазирлиги ва Ўзмиллийбанкнинг “Ипак йўли” жамғармаси (Хитой) ҳамда “EREILL Group” компанияси билан биргаликда эшкак эшиш канали ҳудудида туристик марказ қурилиши ва ундан фойдаланиш бўйича берган таклифи маъқулланганди.\nМажмуа учун 360 гектар ер ажратилиб, унинг 80 гектарида анжуманлар маркази, меҳмонхоналар ва бошқа объектлар қурилиши мўлжалланган. Меҳмонхоналар 5, 4 ва 3 юлдузли бўлиб, барча тоифадаги сайёҳларни қамраб олади. Шунингдек, дам олиш масканида сузиш ҳавзалари, меҳмонхоналар ва умумий овқатланиш шохобчалари ҳамда кўнгилочар объектларни ўз ичига олган 12 та кичик туристик мажмуалар барпо этилади.\n– 2019-2021 йиллар давомида Европа тикланиш ва тараққиёт банки кредит линияси орқали туризм инфратузилма объектларини ривожлантириш мақсадида 74 та лойиҳани қамраб олган 1311,8 миллиард сўмлик манзилли дастур ишлаб чиқилди, – деди Самарқанд вилоят Туризмни ривожлантириш департаменти раҳбари Дилшод Нарзиқулов. – Ушбу лойиҳаларимиз амалга ошса қўшимча 2828 та янги иш ўрни яратилади.\n2019 йил бошида вилоятда 4513 нафар сайёҳни қабул қилиш имкониятига эга 118 та меҳмонхона фаолият юритган бўлса, бугунга келиб улар сони 142 тага етди. Бу меҳмонхоналар бир вақтнинг ўзида 5 минг 949 нафар сайёҳни қабул қилиш имконига эга. 2020 йилгача Самарқандда яна 6 та, келгуси йилда эса 50 та янги меҳмонхона ўз фаолиятини бошлайди. Бундан ташқари мавжуд 125 та оилавий меҳмон уйлари ҳам 1120 ўринга эга. Шу билан бирга мазкур йилда жисмоний шахслар томонидан яна 15 та меҳмон уйлари ташкил этилади. Натижада 185 та янги иш ўринлари яратилади.\nБугунги кунда вилоятда маданий – мерос, архитектура, археологик, агро, эко, зиёрат каби 562 та туристик объектлар бўлиб, йил давомида яна 19 та янги туристик маршрутлар ташкил этилиши режалаштирилган, шу пайтга қадар уларнинг 18 таси ўз фаолиятини бошлади.\nШу билан биргаликда вилоятда 100 га яқин миллий ва европа таомлари ресторанлари ҳамда миллий чойхона, 165 та туроператорлик субъектлари фаолият кўрсатмоқда. Бундан ташқари 230 та замонавий туристик синфга мансуб автотранспорт воситалари, 230 та ҳамроҳ-таржимонлар сайёҳларга хизмат кўрсатишмоқда.\n– 2019 йилнинг январь-октябрь ойлари давомида 13 та ресторан ва кафе, 38 та туроператорлик субъектлари ташкил қилинди. Шунингдек, 26 та туристик классдаги автобус ва 46 та микроавтобуслар, 2 та электромобиль олиб келиниб, фойдаланишга топширилди, – дейди Самарқанд вилоят Туризмни ривожлантириш департаменти бўлим бошлиғи Фарруҳ Ўролов. – Қолаверса, 8 та (жами 11 та) туристик ахборот марказлари ҳамда 32 та миллий ва хорижий валюталарда пул айирбошлаш шохобчалари (банкоматлар) ўрнатилди. Сайёҳлар учун қулай шароитлар яратиш мақсадида шу йилнинг ўзида 38 та янги WiFi нуқталари ўрнатилиб, уларнинг сони жами 50 тага етказилди.\nБундан ташқари, тасдиқланган Дастурлар доирасида имконияти чекланган шахсларнинг туризм инфратузилмаси ва маданий мерос объектларида эркин ҳаракатланиши учун маданий мерос объектларида ногиронлик аравачалари учун йўлаклар барпо этилди.\nСамарқанд 180 дан ортиқ туристик шаҳарларни бирлаштирган Бутунжаҳон сайёҳлик шаҳарлари федерацияси (WТCF)га аъзо бўлди. Шу боис вилоятда сайёҳлар оқимини кўпайтириш, хизмат кўрсатиш сифатини янада ошириш мақсадида турли йирик халқаро тадбирларни ўтказиш бўйича ҳам лойиҳалар амалга оширилмоқда. Жумладан, шу йилнинг ноябрь ойида Самарқанд Бутунжаҳон сайёҳлик шаҳарлари федерациясининг минтақавий конференциясига мезбонлик қилиши кутилмоқда. Мазкур тадбир доирасида Самарқандга биргина Хитойдан 400 минг сайёҳ ташриф буюриши кўзда тутилган. Бундан ташқари, хорижий авиакомпаниялар билан ҳамкорликда сайёҳлар учун чартер рейсларини амалга ошириш кўзда тутилган. Дастлабки ана шундай рейс жорий йилнинг 4 ноярбь куни Истанбул – Самарқанд йўналишида амалга оширилди. Бу йўналишдаги ишлар келгусида ҳам изчил давом эттирилади.\nМакрон: “Европада тинчлик барқарор бўлиши учун Россияга нисбатан муносабатимизни ўзгартиришимиз лозим”\nНабий (соллаллоҳу алайҳи ва саллам) Али (розияллоҳу анҳу)нинг кўзларига туфладилар ва тузалди


Туркия президенти Украинада Қрим масаласини муҳокама қилади\n07 август 2020, Тошкент вақти: 23:14\nТуркия президенти Ражаб Тоййиб Эрдўғон душанба куни расмий сафар билан Украинага боради. Сафар доирасида Эрдўғон Порошенко билан биргаликда Киевда ўтадиган Туркия ва Украина стратегик кенгаши мажлисида иштирок этади.\nТуркия президенти маъмуриятининг қайд этишича, сафар чоғида томонлар икки ёқлама алоқалар ва минтақага оид масалалар билан бир қаторда “Қрим масаласи ва қрим татарлари аҳволи бўйича” ҳам фикр алмашадилар.\nРоссия 2014 йил мартида Украинага қарашли Қрим яриморолини аннексия қилган. Қримнинг Россияга қўшилишига оид референдумни дунёнинг ўнлаб давлати ноқонуний, деб топган. Ғарб мамлакатлари ҳукуматлари ва ҳуқуқни муҳофаза қилиш ташкилотлари аннексияга қарши чиққан ватандошлар, хусусан, қрим татарларини таъқиб қилиш бўйича Россия томонидан олиб борилаётган кампанияни қоралаб келадилар.


Янгиҳаёт туманидаги 400дан зиёд икки қаватли ёғоч уйлар бузилади - Халқ сўзи\n17:20 25 Февраль 2021 Жамият\nТошкент шаҳридаги Янгиҳаёт тумани ҳудудида жойлашган 400дан зиёд икки қаватли ёғоч уйлар бузилади ва уларда яшовчи 4 мингдан зиёд хонадон янги туман марказида қуриладиган янги уйларга кўчирилади. Бу ҳақда АОКАда ўтказилган матбуот анжуманида туман ҳокими Ҳаёт Иноғомов маълум қилди.\n«Туман марказида 149 гектар ҳудудда хавфсизлик талабларига жавоб бермайдиган икки қаватли ёғоч уйлар бор. Булар 1966 йилдаги воқеалар вақтида тез фурсатда қурилган уйлар, ҳозирги кунга келиб кўпчилиги авария ҳолатига келиб қолган. Биз туркиялик мутахассислар билан ҳамкорликда лойиҳа ишлаб чиқяпмиз, ҳозир ер танлаш жараёни кетмоқда, ер танлангач шу ерга уйлар қуриб, аҳолини янги уйларга кўчирамиз. Ҳамма коммуникацияси, шароити бор уйларга кўчирилади, шароитини яхшилаб берамиз. Лойиҳа доирасида ушбу босқичда жами 409та авария ҳолатидаги уйларни бузиб улардаги 4314та хонадонда яшаётган мулкдорлар учун туман марказидан янги замонавий уйлар қуриш режалаштирилган. Янги қуриладиган уйлар ва унда яшайдиган аҳоли сонига мос равишда мактаб, МТТ, спорт, маданият муассасалари қуриш режамиз бор», деди Янгиҳаёт тумани ҳокими Ҳаёт Иноғомов.\nМаълумот учун, Янгиҳаёт тумани ҳудуди 4 419,6 гектарни ташкил этади ва унда 150 мингга яқин аҳоли яшайди.\nIFFHS 2021 йил якунларига энг кучли клублари рейтингини эълон қилди. «Насаф» Осиёда кучлилар қаторида


Влaдимир Путин ўзини Ҳaрбий сaноaт комиссияси етaкчиси этиб тайинлади\nРоссия президенти Влaдимир Путин мaмлaкaт мудофaa соҳaсини нaзорaт қилувчи Ҳaрбий сaноaт комиссияси етaкчисигa aйлaнди.\nПрезидент бу ҳaқдaги фaрмонни 10 сентябрь куни имзолaди.\nМосквa шaҳридa қуроллaрни замонавийлаштириш бўйичa ўтгaн йиғиндa Путин Россиянинг янги қуроллaр пойгaсини бошлaш режaси йўқлиги, бироқ ўз хaвфсизлигини тaъминлaш учун тегишли чорaлaрни кўришини билдирди.\nШунингдек, президент НAТО “aтaйин уюштирилгaн” Укрaинa бўхронидaн фойдaлaниб “ўзини қaйтa жонлaнтиришгa” уринaётгaнини айтди.\nРоссия эндиликдa ўз эътиборини янги стрaтегик ядро қуроллaри, aэрокосмик мудофaa тизимлaри ҳaмдa юқори aниқликдaги аслаҳалар ишлaб чиқишгa қaрaтaди, деди Влaдимир Путин.\nМосквa Укрaинa бўхрони ортидaн жорий этилгaн сaнкциялaр туфaйли Ғaрб дaвлaтлaридa ишлaб чиқилгaн мудофaa ускунaлaригa қaрaмлигини кaмaйтирмоқчи.\nШу билан бирга, Влaдимир Путин Россия хaвсизлигигa бўлгaн потенциaл тaҳдидлaр чуқур ўргaнилиб, улaргa нисбaтaн тегишли чорaлaр кўрилиши лозимлигини тaъкидлaди.\nПрезидент Россиянинг янги ҳaрбий доктринaси жорий йилнинг декaбрь ойигaчa қaбул килиниши керaклигини aйтди.


Тошкентдаги «Минор» масжиди имоми ноиби 42 ёшли Аброр Мухтор Алига 10 февраль куни ишдан бўшаш учун ариза ëздирилди. «Элтуз» мухбири билан суҳбатда Аброр Мухтор Алининг учинчи хотини 21 ёшли Саодатхон Аъзамхўжаева калтакланиб 8 ойлик ҳомила билан кўчага ҳайдалганидан кейин «Минор» масжиди имом хатиби Анвар қори Турсуновга шикоят қилгани ортидан эри ишдан бўшатилганини айтади.\nАброр Мухтор Али ариза ëзган, бироқ ҳали ноибликдан бўшаш ҳақида буйруқ чиқмаган. Лекин «Минор» масжиди ўз сайтидаги ноиблар рўйхатидан унинг номини ўчирган.\nАъзамхўжаеванинг адвокати номидан милицияга ариза\nАъзамхўжаева «Минор» масжиди имом хатиби Анвар Турсунов ва эри Аброр Мухтор Али иштирокидаги суҳбати аудиосини ҳам фэйсбук саҳифасига жойлаштирди. Аудиода Аъзамхўжаева эрининг калтаклагани, «зино қилдинг, пул ўғирладинг», деб туҳмат қилганидан арз қилади. Аудиода Анвар қори Турсуновнинг “ноибликдан бўшаш учун ариза ëз!” деган гапи эшитилади.\nБундан сал аввал Аброр Мухтор Али хотини билан суҳбатда «ундан маълумот олиш учун унинг хиёнати ҳақида ёлғон гапиргани»га иқрор бўлади.\nСаодатхон Аъзамхўжаева «Элтуз» билан суҳбатда ўтган йили Аброр Мухтор Али билан динни ўрганиш мақсадида ижтимоий тармоқда танишганини айтади. Аъзамхўжаевага кўра, Аброр Мухтор Али “уни ўраб, уйланишни таклиф қилган”. Бугунги кунда аёл 8 ойлик ҳомиласи билан кўчада қолган. Унинг сўзларига кўра, ота-онаси аввалига бу никоҳга қарши бўлишган, гапига кирмаганидан кейин уни «оқ қилишган».\n«Каптива»да ўқилган никоҳ\n2017 йилнинг 30 январь куни «Каптива» машинасида Саодатхон Аъзамхўжаевага 42 яшар Аброр Мухтор Алининг учинчи хотини сифатида шаръий никоҳ ўқилди. Аъзамхўжаеванинг «Элтуз» мухбирига айтишича, никоҳда таниқли спорт шарҳловчиси ва диний воиз, Ўзбекистон МТРК қошидаги «Маданият ва маърифат» телеканали бош муҳаррири Хайрулла Ҳамидов гувоҳ сифатида машинада ўтирган.\nАброр Мухтор Алининг бир муддат Мирзо Улуғбек тумани ИИББ террорга қарши кураш бўлими томонидан ҳибсга олингани, озроқ муддат ўтириб чиққанидан кейин озод этилгани маълум.\nЎзбекистондаги расмий дин вакилларини яқиндан билувчи ўзбек фаоли Камолиддин Йўлдошга кўра, Аброр Мухтор Али терговлардан кейин шайх Муҳаммад Содиқ Муҳаммад Юсуф хизматига «тайинланган».\n«Ўзбекистоннинг ичкарисидагилар учун Нақшбандия мазҳабидамиз, ташқаридагилар учун эса Ҳанафий мазҳабидамиз, деган имиж яратиб олган расмий муллалардан бири.\nАслида расмий муллаларнинг деярли ҳаммаси тариқатчи, сабаби МХХ бошқаларга минбар бермайди«, дея изоҳлайди ўзбекистонлик имомнинг ижтимоий тармоқдаги фаоллигини Камолиддин Йўлдош.\nСаодат Аъзамхўжаеванинг фейсбукка қўйган расми\nКалтак ва муштлашдан иборат “исломий терапия”\nНикоҳ ўқилгандан кейин Аброр Мухтор Али келинни ўз мухлисларидан бири бўлган қўшиқчининг бўш уйига жойлаштириб қўяди. Аъзамхўжаеванинг «Элтуз»га айтишича, эри Аброр Мухтор Али уни “жоҳилиятдан қутқариш учун” калтаклаб бошлайди. Саодатхон Аъзамхжўхаева бу калтакларга чидолмасдан Миробод тумани ИИББга шикоят билан мурожаат қилади. Кейинчалик “оилани сақлаб қолиш андишасида” аризани қайтариб олади.\nСаодатхон Аъзамхўжаева калтакланиб, қорнида саккиз ойлик ҳомиласи билан кўчага ҳайдалгани ортидан дардини ижтимоий тармоқларда достон қилди. Унинг видеомурожаати (ҳозир видео ўчириб ташланган) юз минглаб тармоқ юзерларини икки лагерга бўлди. Шарҳловчилар орасида Саодатхонни қоралаганлар ва Аброр Мухтор Алини оқлаганлар ҳам бўлди. Тармоқ фаоли Дилобар Эркинзода «Элтуз» билан суҳбатда бу муҳораба кўламидан гапирди:\nШвециядаги ўзбек фаоли\n«Бу аёл шунча хўрликдан кейин ҳам муаммони тинчлик билан ҳал этишга ҳаракат қилган экан. Барчаси бесамар бўлган, А.М. (Аброр Мухтор Али) ўз мақомидан фойдаланиб, бу аёлнинг ҳақ-ҳуқуқларини бузиб келган. Шундан кейин Саодатхон Аъзамхўжаева саҳифасида оммага мурожаат қилишга мажбур бўлди.\nАёлни гўёки хиёнатда айблаб, жонли мулоқот ўтказган А.М. бир неча соатдан сўнг видеосини шахсан ўчириб ташлади. Чунки у содир этган жиноятларини ўз оғзи билан тасдиқлаб турганди.\nЎзбекистон Жиноят кодексида кўпхотинлилик учун жазо белгиланган, – бу бир!\nИккинчидан, зўровонлик ишлатиш, яъни калтаклаш учун ҳам жиноий жавобгарлик бор!\nБундан ташқари, туҳмат ва ҳақорат моддалари ҳам бор. А.М.нинг Саодатхонга нисбатан қилган ҳаракатларида жиноят аломатлари бор деб ҳисоблайман! Қонун ҳамма учун баробар! Динни ниқоб қилиб, аёлларни хўрлаш на диний ва на дунёвий қонун-қоидага тўғри келади.\nАброр Мухтор Али ўз ҳаракатларини оқлаб, жонли эфирда: «У (Саодат) менга ўзи келиб ёрдам сўради, руҳий ҳолати оғир аҳволда эканлигини, ўзини ўлдириш билан қўрқитди», дея баёнот берди.\nШу ўринда савол туғилади. Руҳий ҳолати носоғлом аёлни кўрганда қаерга мурожаат қилишни маслаҳат бериш керак? Ёки олиб бориш керак? Табиийки, психолог ёки психиатрга!\nДуч келган аёл ўзини ўлдираман деганда, уйланиб олаверишса «жиннихона»нинг нима кераги бор унда?»\ndata-title="Учинчи хотинини калтаклаб кўчага ҳайдаган имом ноиби Аброр Мухтор Али ишдан бўшатилди" data-description="Тошкентдаги "Минор" масжиди имоми ноиби 42 ёшли Аброр Мухтор Алига 10 февраль куни ишдан бўшаш учун ариза ëздирилди. "Элтуз" ..." data-image="https://eltuz.com/wp-content/uploads/2018/02/rasm3429.jpg" data-url="https://eltuz.com/satira/202723/" data-services="facebook,odnoklassniki,twitter,telegram" data-counter="ig">


“Темир дафтар” ва “Аёллар дафтари”га кирган аёлларга маҳорат дарслари ўтилди | O'zLiDeP\nO‘zLiDeP Бухоро вилоят Кенгаши “Аёллар қаноти” ва "Тадбиркор аёл" ассоциацияси вилоят ҳамда Ғиждувон туман бўлимлари ташаббуси билан жойларда хотин-қизларнинг бандлигини таъминлаш йўлида бир қатор ишлар амалга ошириб келинмоқда.\nҒиждувон туманидаги Ғовшун МФЙ ҳудудидаги 29-мактабда “Темир дафтар” ва “Аёллар дафтари”га кирган аёлларга “Ўз ишингни бошла ва такомиллаштир” мавзусида маҳорат дарслари ўтказилди. Тадбирда аёллар ўз тадбиркорлигини бошлаш учун керакли бўлган маълумотларга эга бўлишди. Халқ банки ходими томонидан имтиёзли кредитлар бериш тартиблари борасида ҳам тушунча берилди.\nТадбирда Олий Мажлис қонунчилик палатаси депутатлари Эмма Аслонова ва Мадина Баратовалар ҳам иштирок этишди. Кун тартибидаги масаладан келиб чиқиб, депутатлар тадбиркорликка оид қонун ва қонуности ҳужжатлари, уларда хотин-қизларни қўллаб-қувватлаш учун белгилаб берилган имтиёзлар борасида тўхталдилар.\nЖараён давра суҳбати шаклида ўтгани учун қатнашчилар ўзларини қизиқтирган саволларга атрофлича жавоблар олдилар.\nМазкур тадбирдан сўнг Олий Мажлис қонунчилик палатаси депутати Эмма Аслонова 29-мактаб ўқувчилари билан суҳбатлашди. Шунингдек ушбу илм даргоҳида амалга оширилаётган ишлар билан яқиндан танишди.


ТАРАҚҚИЁТ ЙЎЛИ ( 3-қисм ) | Ҳуқуқбон Толиб ЁҚУБОВнинг блоги\nТўй-тамошони ёқтирмайдиган одам бўлмаса керак. Ўғил уйлантириш, қиз чиқариш ва улар билан боғлиқ бўлган “чаллади” (куёв, унинг ота-онаси, қариндош- уруғи ва ёру-дўстларини янги келин ота-онсиникига чорлаш, меҳмондорчиликка таклиф қилиш), туғилган фарзандлар учун “бешик ясатиш”, ўғил фарзанд учун суннат тўйи, туғилган кунни нишонлаш ва бошқа тўй-ю маракалар азалдан халқимиз ҳаётининг ажралмас бир қисми бўлиб келган – бу факт. Замонига қараб тўйлар зўрба-зўр, амал-тақал қилиб ўтказилган ҳоллар ҳам бўлди ёки қуда томонлар таъсибба-таъсиб, “мен сендан камми?” қаблида “қутуриб”, катта исрофгарчиликка йўл қўйган ҳолда ҳам ўтказилди. “Тўқ” замонда “элга ош бериш” тўйига минглаб одамлар келганини ҳам кўрганмиз. Тўйларга атоқли ашулачи, раққоса ва мусиқа ижрочиларини таклиф қилиш, бетартиб пул “қистиришлар”, қариндош-уруғ ва таниш-билишларга тўн ёпиш, белбоғ боғлаш, дўппи кийгизиш, беҳисоб тоғораларда пишириқлар олиб бориш каби урф-одатлар кенг тарқалган даврлар ҳам бўлди. Инсон вафот этганида унинг маъракаси харажатлари салкам тўйга қилинадиган харажатларга таққосласа бўладиган даражага олиб чиқилди.\nМустақиллик йилларининг бошида тарих фанлари доктори, профессор Ҳамид Зиёевнинг “Совет Ўзбекистони” газетасида “ОШ” номли мақоласи чоп этилди. Мақоланинг баҳайбатлиги ақлни шоширди: газетанинг формати А4 форматли оқ варақдан 8 (саккиз) тасидан иборат бўлиб, мақола газетанинг бир саҳифасини тўлиқ эгаллаган эди. “Олим” ўз мақоласида саҳар пайти элга ош (палов) бериш ўзбекларнинг қадимий урф-одати экани, у маҳалла аҳлини жипслантириш аҳамиятига эгалиги, аҳолининг “қўли очиқлиги” ва бошқа кўп “афзаллигу – фазилатлари”ни мароқ билан исботлашга ҳаракат қилган эди. Аслида шундайми? Йўқ, албатта! Бу урф-одат инсон ва халқ учун кони-зиёндир: 1) Саҳарда тўйиб ош ейиш соғлиққа зиён эканини медицина исботлаган. Рўза пайтида рўзадор саҳарда тўйиб овқатланади-ку, дейиши мумкин эътирозчи. Тўғри. Бироқ рўзадор саҳарликдан кейин то шомгача овқат емайди, сув ичтайди ва, демак, саҳарлик уни заррача қийнамайди; 2) Саҳарда ош бериш ва бошқа серхаражат тадбирлар (тўй-тамошо, вафот этган одам маъракалари) оқлаб бўлмас исрофгарчиликдир. Ислом дини ҳам бундай бемаъни харажатларни кескин қоралайди; 3) Ош беришда ва бошқа тўй-маъракаларда ўнлаб одамлар дарвоза олдида икки саф бўлиб “меҳмон кутиш”да турганини кўрамиз. Келаётган одамларнинг лавозимига қараб қўлни қорин устида тутиб тавоъзеланиш, сохта табассум, қучоқлашиб кўришиш ва бошқа унсурлар аҳолида ахлоқий ва руҳий деградация (айниш, қуллик кайфияти)ни ҳосил қилади; 4) Авторитар сиёсий тузумлар учун айни шу иллатлар аҳолида шаклланиши ўта зарур – бу иллатлар халқни ҳукумат найранглари, адолатсизлиги, талон-тарожи ва бошқа ноқонуний ҳатти-ҳаракатларига қарши курашишдан чалғитади.\nИлгари, масалан 150 йил аввал ўзбекларнинг тўй-тамошога қиладиган сарф-харажати қанақа бўлган? Буни муҳтарам ўқувчига кўрсатиш учун мен буюк ёзувчимиз Абдулла Қодирийнинг “Бахтсиз куёв” драмасига мурожаат қилдим. Мурожаат қилдим-у, ундан катта бир бўлак келтиришдан ўзимни тия олмадим. Мана ўша бўлак – хулосани ўқувчининг ўзи қилаверади: Ўқинг:\nФАЙЗИБОЙ — (домлага) Тақсир, қани, олуғ-солуғни юртда хўб кўргансиз, ҳам эшитгансиз, сўйланг? ДОМЛА-ИМОМ — Бўлмаса совчигарчилик бирла катта тўйни бир қилуб сўйлаймизда, чунки енгилроқ бўладур. ФАЙЗИБОЙ — Йўқ, бошқа-бошқа сўйлансун. ДОМЛА-ИМОМ — Ҳаммасини бир қилаверамиз, осонроқ бўладур. (Абдураҳим ва элликбошига қараб) Мен сўйлай, сизлар яхшилаб тинглаб туринглар, ҳар икки тўйда беш юз сўм пул, ўн беш қўй, бир от, тўрт ботмон буғдой, тўрт ботмон бринч, кажавада майиз, туршак, ўн яшук ҳар хил қанд ва ширинлик, йигирма қуюм ҳолва, уч минг дона катта нон, қозонда нишолда, қизлариға ўн бош-оёқ кийим, кимхоб, духоба, шоҳи, атлас, мовут, чидаган, чит ва бошқалар; ҳар биридан кўйлак, камзул ва мазкурларға лойиқ қимматбаҳо рўмоллар, яна уч дона паранжи шоҳи, духоба, адрас, уч дона кавуш-масхи, қавм-қариндошлариға, ўзлариға, заифалариға бош-оёқ кийим. ЭЛЛИКБОШИ — Йўқ, домла, жуда ошируб гапурдингиз, йигитнинг ҳоли ўзингизға маълум, жабр бўладурган бўлмасун. ФАЙЗИБОЙ — (домлага қараб) Жуда кам айтдингиз, мен мунга рози эмасман. Юрт урфи қайда, ҳа, ҳа, яна неча нарсаларни қолдурдингиз. (Элликбошига) Яна сизнинг ошируб юбордингиз, деган сўзингизға ҳайронман. ДОМЛА-ИМОМ — (Элшкбоишга) Ўзингизнинг хабарингиз бор, Аҳмадбой ўғуллариға қандай тўй қилуб, хотун олуб бердилар. Бу ул одамнинг тўйини учқунидек ҳам эмаску!!! ЭЛЛИКБОШИ —Ундоқ исрофчи бойларни қўяберсангизчи, тақсир, ҳоллари ўзингизға маълум, ҳар кимдан қарздор бўлуб туруб, қўлларидаги бировнинг оқчасини тўй томошаға исроф қилиб, пулдорни пулини топиб беролмай, синиб, мулк-ашёдан ажралуб ётканларини кўрмадингизми? Уларнинг тўйши тўй деманг, охири аза-ку, тақсир. АБДУРАҲИМ — (Файзибойга) Камайтуринг. Солиҳни биласиз, ҳеч нимаси йўқ, етим, мундақангги ошуқча оламан деманг! ФАЙЗИБОЙ — Ҳали мен мунга кўнмайман, домла жуда кам айтуб қўйдилар. ДОМЛА-ИМОМ — (Файзибойга) Майли, кам бўлса ҳам, чунки куёвингиз етим йигит, шунинг учун ортуқча айтмадум, (Абдураҳимга) Сизлардан бу пул ва бошқа нарсаларни олгани билан ўзиға сарф қиладур, ҳамёнға соладур, деб ўйламанг? ФАЙЗИБОЙ — Мен сизларға ном-баном тушундурай, сўраган ғаллалар тўйни олишға, ҳам нониға кетадур. Қўй ва отлар сўйилуб, ёғ-гўшти ошга кетадур, бунинг ичида чарлар, юз кўрсатарлари ҳам бор. Пулға мис асбоб, икки дона палак, икки дона гулкўрпа, саккиз дона дорпўш, қизимға бўюнтумор, қўлтуқтумор, тиллақош зираклар, мундан бошқа майда-чуйда нарсалар билан тамомланадур. Нонлар бўлса, тўйға келганларға тарқатиладур, ҳолва, бошқа нарсалар ҳам. Энди тушундингизларми, менга мундан нима қоладур. ЭЛЛИКБОШИ — Мен сиздан сўрайин, мис асбоблар кераклик нарсалар, мунга кўб кеткандан бир юз сўм кетадур, палак, гул-кўрпа, дорпўш, бўюнтумор, қўлтуқтумор, тиллақошлардан нима фойда чиқадур, улар нимага керак? ФАЙЗИБОЙ — Палак, гулкўрпа, дорпўшлар тўйда уйни зийнати, тумор, тиллақошларни қизимиз тақадур. ЭЛЛИКБОШИ — Уйға булардан бошқа зийнат қуриб қолибдурму? Қизингизға шанғир-шунғир қилуб туя мисоллик тумор таққандан нима фойда, мен буларнинг ҳаммасини биламан, беш-олти кундин сўнг сандуқда ётадур, аларни сандуқ ҳузурини кўрадур, тийинға арзимайдурған нарсаларга куёв бечорадин кўб оқча олуб кўчадагиларға ош, нон беруб исроф қилсангиз, яна кераги йўқ, палак-халак, тумор-пуморларға пул исроф қилсангиз, куёвингиз бечора қарздор бўлуб қолса, ғам-андуҳини қизингиз бирга тортадур, шариъатға мувофиқ тўй қилсангиз, куёвингиз беқарз бўлса, қизингиз баҳузур, беғам умргузаронлик қилади. ФАЙЗИБОЙ — Ҳали ҳам мен, патирушатар, совчигарчилик сўраганим йўқ, мундан ортуқ шариъатдаги тўй қандоқ бўлади? ЭЛЛИКБОШИ — Шариъати мустафода шундоқки, куёв тарафидин қизға маҳр таъинламоқ, сўнгра бир коса сув билан никоҳламоқ. Муҳаммад алайҳиссалом йигитдан пул олғил, палак, гулкўрпа, дорпўш, тумор, қўлтуқгумор қилғил, йигит қарздор бўлуб қолса ҳам майли, дейдиларму? Ҳозирда биз туркистонликлардин бошқа жумла мусулмонлар, хусусан Макка, Мадина, Истамбуллилар юқоридаги айтканимдек қилиб қизни эрга берадурлар, куёвдан оқча сўрамоқни номусулмонлик деб биладурлар ва бизлардек исроф қилмайдилар. (Домлага қараб) Тақсир, сиз ҳам толиби улумсиз, Худо ва расулимизнинг буйруқлари шундоқ эмасми? Ва бу кишининг сўраганлари шариъатдан ташқари эмасми? ДОМЛА-ИМОМ — Ҳар жойни мусулмонларининг бир расми бўлади, бизларға ҳам шундоқ қилмоқ расмдур. ЭЛЛИКБОШИ — Ҳар жойнинг мусулмонларини эмас. Бошқа вилоят мусулмонлари шариъатка мувофиқ расм билан қиладурлар. Аммо бизлар шариъатка тескари жоҳилият замонидан қолган бидъат ила қиламиз. ФАЙЗИБОЙ — Агарда бизлар шариъатка мувофиқ қизимизни эрга берсак, халқ бизни айб қилуб куладилар, мунга нима дейсиз, бизни халқға кулги бўлганимиз яхшими? ЭЛЛИКБОШИ — Халқ шариъатни масхара қиладиларми? Сиз мени айтканимни қилаберинг, халқ сиздан кулса, шариъат буйруғини қилдим десангиз, ҳеч ким нима деёлмайдур, агар айб қилса, гуноҳкор бўладур. ФАЙЗИБОЙ — Мундоқ сўзни узуб, улайдурган экансиз, жуда мени гаранг қилдингиз, энди бўлди, бўлди. Домла-имомнинг айтканларини берсаларингиз мана, бўлмаса ўзларингиз биласиз, мен юртнинг расмини ташлаб, қизимни эрга беролмайман, энди гапни кўб чўзманг, минг гапурганингизда заррача менга таъсир қилмайдур. ЭЛЛИКБОШИ — Хайр, хайр, мендан ўткан бўлса афв этурсиз, мен сизға куёвингизга қариндош эмасман, шунчаки, шундоқ бидъатлар бўлмаса эди, деб сўзни узайтирдим. Жабр қилсангиз куёвингизға қилурсиз, гуноҳи бўйнингизға, менга нима фойда, нима зарар (ерга қараб сукут қилур). ДОМЛА-ИМОМ — (Абдураҳимга қараб) Сиз хўб деяберинг, бундақанги яҳман деб ўлтурманг, тўйға кеткан оқчани Худо ўзи еткузадур, қарздор бўлса бўлар. Қарз узилар, хотун ёнга қолар, деган сўз бор. Элликбоши қаёғдаги бўлмаган сўзларни гапуриб, сизни сустлантуриб қўйдилар, ул кишининг сўзини қўяберинг. АБДУРАҲИМ — Хайр, бўлмаса билганларингизни қилинглар. ДОМЛА-ИМОМ — Қўлингларни кўтаринглар! (Ҳаммалари фотиҳага очурлар, домла ичида узоқ дуо қилур) Омин, Аллоҳу акбар, баракалло! (Абдураҳим ва Файзибойга қараб) Энди муборак бўлсун! АБДУРАҲИМ ва ФАЙЗИБОЙ — Қуллуқ, қуллуқ.\nCолиҳ ва Раҳима (Файзибойнинг қизи)нинг тақдири фожеали бўлади. Катта қарзга ботган Солиҳ қарзини шартномада акс этган вақтда тўлай олмайди ва шартномада кўрсатилигани бўйича ҳовлиси, уй-рўзғор анжомларини судхўр бойга беришга, ёш хотини билан кўчада қолишига тўғри келади. Бундай келажакдан даҳшатга тушишган эр-хотин ўзларини ўлдиради. Демак, ўзбекларда 100-200 йиллар илгари ҳам бундай ижтимоий иллат ҳукм сурган экан. Ўзбек халқи бу иллатдан кескин воз кечиши керак! Тараққиёт йўлига ўтиш халқ учун биринчи навбатли иш ўзини турли иллатлардан тозалашдир. Бошқа йўли йўқ! Ижтимоий иллатлар ва тараққиёт тамоман бир-бирига зид тушунчалардир. Тараққиётни кўзлаган халқ унинг натижалари (меваси)дан асосан келажак авлод баҳраманд бўлишини тушуниши лозим. Халқ келажак авлодга ижтимоий иллатлардан холи бўлган, дунёвий ва диний билимларни чуқур эгаллаган ва ҳар томонлама ривожланган жамиятни қолдириши керак. Бироқ, бу – халқ бошлаган тараққиёт меваларидан фақат келажак авлод фойдаланади, ўзи эса қуруқ қолади, дегани эмас. Бошланган тараққиёт ислоҳоти мевасидан бошлаган авлод ҳам баҳраманд бўлиши учун мамлакат бошлиғи Ли Куан Ю каби НИЯТИ ТОЗА инсон бўлиши, у ўз мулозимлари ва халқни бошланажак ислоҳот самарали бўлишига ишонтира олиши керак.


Лотереясига 76,3 миллион чиққан британиялик ишдан бўшади\nЛотереясига 76,3 миллион чиққан британиялик ишдан...\n24.12.2018 14:17 0 308\nФото: «EuroMillions lottery»\nАнглиялик 51 ёшли Эндрю Кларк лотереядан жек-пот ютиб олди — 76,3 миллион фунт стерлинг! Бу ҳақда «Mirror» ёзмоқда.\nВоқеанинг қизиқ жиҳати шуки, Эндрю лотереяни сотиб олишга олиб, уни унутиб юборган экан. Лотерея ўйналганидан сўнг орадан бир ой ўтиб, жиянининг қистови билан машинасининг ғаладонида ётган чиптани текшириб қараса — ютуқли бўлибди...\nШу тариқа Эндрю Кларк Британия лотереялари тарихидаги катталиги бўйича 12-ютуқ соҳибига айланди. Агар у яна беш ойгача лотерея ташкилотчиларига мурожаат қилмаганида пуллар хайрия хайрияга кетарди. Мультимиллионерга айланган Кларк биринчи навбатда ишдан бўшаш тўғрисида ариза ёзди, у энди саёҳатга чиқишни мўлжаллаяпти.\nБуюк Британия лотерея жек-пот\nХориж 13/06, 15:26\nЕлизавета II бойлиги ҳисоблаб чиқилди\nХориж 13/06, 08:00\nБайден G7 саммитида қироллик протоколини бузди\nХориж 12/06, 22:23


Ўзбекистоннинг Кишинёв конвенциясига қўшилиши нима беради? » Ўзбекистон янгиликлари – Zamin.uz\nЎзбекистоннинг Кишинёв конвенциясига қўшилиши нима беради?\n05 сентябрь 2019, 13:25\nЎтган ҳафта душанба куни Ўзбекистон Республикаси Президенти янги «Кишинёв шаҳрида 07.10.2002 йилда тузилган фуқаролик, оилавий ва жиноят ишлари бўйича ҳуқуқий ёрдам ва муносабатлар тўғрисидаги конвенцияга аъзо бўлиш тўғрисида»ги янги Қонунни имзолади. Мазкур Қонун Ўзбекистон Республикаси Адлия вазирлиги ташаббуси билан ишлаб чиқилди.\nВазирлик хабарига кўра, ҳозирги вақтга қадар Ўзбекистоннинг МДҲ мамлакатлари билан ҳуқуқий ёрдам масалалари бўйича муносабатлари 1993 йил 22 январдаги фуқаролик оилавий ва жиноят ишлари бўйича ҳуқуқий ёрдам ва муносабатлар тўғрисидаги Минск конвенцияси асосида амалга ошириб келинмоқда эди.\nКишинёв конвенцияси реал таъсирга эга ва МДҲ мамлакатлари ўртасидаги ҳуқуқий муносабатларни йўлга қўйишда муҳим роль ўйнаган халқаро келишувлардан бири бўлган Минск конвенциясининг такомиллашган муқобилидир.\nБугунги кунда халқ билан мулоқотни ривожлантириш, фуқароларнинг одил судловга тўсқинликсиз эришишини таъминлаш, суд ҳужжатлари ва бошқа органлар ҳужжатлари ижроси самарадорлигини ошириш, халқаро ҳамкорликнинг шартномавий-ҳуқуқий асосини такомиллаштириш, Ўзбекистоннинг ён-атрофида аҳил қўшничилик муҳитини шакллантиришга алоҳида эътибор қаратилмоқда. Бундан келиб чиққан ҳолда Кишинёв конвенциясига аъзо бўлиш мамлакат ҳукумати томонидан қўйилган вазифаларни тўлақонли бажариш имконини беради.\nКишинёв конвенцияси комплекс характерга эга бўлиб, ҳуқуқий ҳимоядан фойдаланиш тартибини белгилаб беради, ўзаро ҳуқуқий ёрдамнинг турли шакл ва кўринишлари, уни кўрсатиш, шунингдек суд қарорларини ўзаро эътироф этиш ва ижро этиш тартиби ва шартларини ўз ичига олади.\nМинск конвенциясидан фарқли ўлароқ, Кишинёв конвенциясига қўшилиш қуйидагиларга имкон яратади:\n- иқтисодий масалаларни ҳал этишга доир ишларни тартибга солади;\n- Озарбойжон, Арманистон, Беларусь, Қозоғистон, Қирғизистон ва Тожикистоннинг ваколатли органлари томонидан бевосита муносабатини амалга оширади;\n- алоҳида ҳолларда факсимиле алоқа бўйича ёки коммуникация воситаларининг бошқа турларидан фойдаланган ҳолда топшириқларни юборади;\n- фуқаролик, оилавий ва жиноий ишлар бўйича экспертизаларни ташкиллаштириш ва ўтказишда ҳуқуқий ёрдам кўрсатади ҳамда уларни амалга ошириш ва молиялаштириш тартибини регламентга солади ва ҳ.к.\nУмуман олганда, ушбу Конвенцияга қўшилиш алоқаларни номарказлаштиришга хизмат қилади. Бу эса, ҳуқуқни муҳофаза қилиш ва бошқа органлардан келиб тушадиган мурожаатларни тезкор кўриб чиқиш, суд жараёнларининг чўзилишини олдини олиш, ҳамда почта ҳаражатларини йўқ қилиш ва вақтни тежаш имконини беради.\nМасалан, Минск Конвенцияси доирасида битта сўровни кўриб чиқиш амалиётда 3 ойдан 6 ойгача вақтни талаб этади. Ваколатли орган, масалан, Ўзбекистон Республикаси Олий суди сўровни Қозоғистон Республикасининг ваколатли органларига юбориш учун Ўзбекистон Республикаси Адлия вазирлигига жўнатади. Ҳужжат Ўзбекистон Республикаси Адлия вазирлиги томонидан Қозоғистон Республикаси Адлия вазирлигига, у ердан эса, Қозоғистон Республикасининг ваколатли судларига юборилади.\nЎзбекистон Республикасининг Кишинёв Конвенциясига қўшилиши ортиқча бўғинлар сони ва ҳуқуқий ёрдамга оид сўровларни кўриб чиқиш муддатини сезиларли даражада қисқартиради. Шунингдек, мазкур Конвенцияга аъзо мамлакатлар фуқароларига кўрсатиладиган ҳуқуқий ёрдам рўйхати ҳам кенгаймоқда.\nЯнгиликлар » Ўзбекистон » Ўзбекистоннинг Кишинёв конвенциясига қўшилиши нима беради?\n19:41 Ўзбекистон ва Афғонистон ўртасидаги давлатлараро шартномалар кучга кирди\n12:30 Ўзбекистон учун 87-Конвенция кучга кирди\n23:31 Швейцарияда Ўзбекистоннинг Каримова иши бўйича сўрови ўрганилмоқда


Шаҳобиддин Зоиров Ўзбекистон учун яна бир олтин медаль олиб берди\n22:34 / 21.08.2016\nЎзбекистонлик боксчилар яна бир олимпиада олтин медалига эга бўлди.\nОлимпиаданинг 52 килограммгача бўлган боксчилари ўртасидаги турнирида Ўзбекистон шарафини ҳимоя қилаётган Шаҳобиддин Зоиров бугун финал олтин медаль учун жанг ўтказди.\nУ россиялик тажрибали боксчи Миша Алоянга қарши рингга чиқди ва рингда тўла устунлик қилиб, ҳакамлар қарорига кўра ғолиб деб топилди.\nЎзбек боксчиси жангни тўғри тактика асосида жуда яхши бошлади. У рақибга аниқ зарбалар бериб, мустаҳкам ҳимояланаётган эди. Аммо биринчи бўлим ўрталарида у рақибнинг 3-4та аниқ зарбасини ўтказиб юборди. Шунга қарамай, у ўзига келиб олди ва раунд сўнгида йўқотилган очколарни тиклашга ҳаракат қилди. Биринчи бўлим учун ҳакамларнинг икки нафари устунликни Алоянга, бир нафари Зоировга берди. 10:9, 9:10, 9:10.\nИккинчи раунд ўзбекистонлик спортчининг тўла устунлиги остида кечди. Шаҳобиддиннинг кетма-кет аниқ зарбалари Мишани деярли мувозанатдан чиқарди. Ҳакамларнинг барчаси иккинчи бўлим учун устунликни боксчимизга беришди. Натижада сўнгги бўлим олдидан ҳисоб 20:18, 19:19, 19:19 кўринишга келди.\nУчинчи раундда ҳам вазиятни назорат қилган ўзбекистонлик спортчи ғалаба қозониб, олтин медаль билан қайтадиган бўлди: 3:0 — 30:27, 29:28, 29:28!\nБу Ўзбекистон делегацияси учун Риодаги учинчи олтин бўлди. Шаҳобиддинга қадар боксчи Ҳасанбой Дўстматов ва оғир атлетикачи Руслан Нуриддинов Олимпиада—2016 шоҳсупасининг энг юқорисидан жой олганди.\nШунингдек, 2та кумуш ва 6та бронза медаль қўлга киритилган. Ўзбекистон делегацияси эндиликда 11та медаль билан умумий рейтингнинг 22-поғонасида жойлашди.\nИштирокини саралаш босқичидан бошлаган Шаҳобиддин Зоиров Рио—2016 даги биринчи жангида ирландиялик Брендан Ирвинни таслим этганди. У 1/8 финалда америкалик Антонио Варгасни, 1/4 финалда эса озарбайжонлик Элвин Мамишзодани турнирдан чиқариб юборди. Финал остонасида венесуэлалик Йоэл Ривасга қарши рингга кўтарилди ва рақибига ҳеч қандай имконият қолдирмаган ҳолда Ҳасанбой Дўстматов, Шаҳрам Ғиёсов ва Бектемир Мелиқўзиевлар қаторида бокс беллашувларининг финалига йўлланма олган тўртинчи ўзбекистонлик боксчига айланганди.\n19:18 / 21.09.2019\nШаҳобиддин Зоиров Амитни мағлуб этиб, жаҳон чемпиони бўлди\n15:20 / 20.09.2019\n15:36 / 18.09.2019\n09:57 / 18.09.2019\nЎзбекистонлик беш боксчи жаҳон чемпионати медали учун рингга кўтарилади


Шу ўринда бугунги куннинг оғриқли масалаларидан бири аёллар ва ёшлар ўртасида жиноятчиликнинг олдини олишга алоҳида эътибор қаратилмоқда. Бу борадаги ишларни жонлантириш юзасидан мутасадди идоралар, жамоат ташкилотларига аниқ вазифалар юклатилган. Лекин айрим хотин-қизларнинг суд залида жавоб бераётганини кузатиб уларнинг оиласи ва фарзандлари тақдири ҳақида ҳам ўйлайсан киши.\n3 нафар фарзанднинг онаси бўлган Гулчеҳра Ташбалтаева ўз қилмишлари туфайли суднинг қора курсисида бир эмас, бир неча маротаба жавобгарликка тортилган. Кейинги жиноятлари учун амнистия акти туфайли озодликка чиққан бўлсада, ўз хатоларидан тегишли хулоса чиқармади.\nГ.Ташбалтаева илгари Қувасой шаҳар архитектура бўлимида мутахассис, шаҳар Ермулк кадастр корхонасида мутахассис, шаҳар ҳокимлигида уй-жойларни тақсимлаш бўйича бўлим бошлиғи лавозимларида фаолият кўрсатган. Афсуски, ўз касбида тўплаган тажрибасидан у эзгу мақсад йўлида фойдаланмади.\nСудланувчи 2015 йилнинг ноябрь ойида содир этган фирибгарлик жинояти учун (бу иш юзасидан суднинг айблов ҳукми чиққан) тегишли тартибда жавобгарликка тортилмаган ҳолда такроран фирибгарлик қилди. С.Норматов яшаш учун уй сотиб олмоқчи эканлигини, уни қайнонаси номига расмийлаштириб бермоқчилигини айтганида Гулчеҳра кўнглида ўзича режалар тузди. Норматовга “ёрдам бериш” мақсади билан шаҳарнинг А.Азизов кўчасидаги Надежда Гилева номида бўлган 213-уйнинг 39-хонадонини ўзиники қилиб кўрсатди. Хонадон соҳибасининг Россия Федерациясига кўчиб кетганлиги унга қўл келди. Г.Ташбалтаева шу тариқа С.Норматовнинг 3.000 АҚШ долларини фирибгарлик йўли билан қўлга киритди.\nАлбатта, хонадон олди-сотди ҳужжатларини расмийлаштириш осонликча битиб кетавермасди. Г.Ташбалтаева гўёки хонадон эгаси Н.Гилева уйни сотганлиги тўғрисидаги олди-сотди шартномасини қалбакилаштириб, “Зийнат” маҳалла фуқаролар йиғини раиси Х.Алиевани бунга ишонтиради. Сотиб олинган хонадонда С.Норматовнинг қайнонаси М.Сабирова яшаб келаётгани тўғрисидаги далолатномани қўлга киритгач, фуқаролик ишлари бўйича Фарғона туманлараро судига М.Сабирова номидан олди-сотди шартномасини тузганлик фактини белгилаб бериш бўйича ариза орқали мурожаат қилади. Ишлар унинг назарида силлиқ кечаётган эди. Чунки суд томонидан 2016 йилнинг 22 декабрь куни хонадон олди-сотди шартномаси фактини белгилаб бериш тўғрисидаги ҳал қилув қарорининг қабул қилиниши унинг кўнглидагидек бўлди.\nАфсуски, Г.Ташбалтаеванинг бу жиноий ҳаракатларига барҳам берилди. Тергов-суриштирув жараёни ва гувоҳларнинг кўрсатмалари, далиллар орқали унинг жинояти тўлиқ фош этилди.\nЖиноят ишлари бўйича Қувасой шаҳар суди айбдорни 3 йил муддатга белгиланган вақтда ўз яшаш жойидан ташқарига чиқмаслик тарзидаги озодликни чеклаш жазосига ҳукм қилди. Етказилган моддий зарар жабрланувчилар фойдасига ўтказилди.\nҚувасой шаҳар ИИБ ҳузуридаги\nтергов бўлими катта терговчиси, майор.\n« Мурувват тадбирлари\nОбод қишлоқлар »


ЖИЗЗАХДА «БАРКАМОЛ АВЛОД — 2017» МУСОБАҚАЛАРИ ҚИЗҒИН ДАВОМ ЭТМОҚДА\nЖиззах шаҳрида «Баркамол авлод — 2017» спорт ўйинлари қизғин давом этмоқда. Мусобақанинг иккинчи куни қатор спорт турлари бўйича ғолиб ва совриндорлар номи маълум бўлди.\nЖиззах олимпия захиралари коллежида дзюдо ва юнон-рум кураши бўйича мусобақалар ниҳоясига етди. Беллашувларда Тошкент вилояти вакиллари энг кўп очко тўплаб, умумжамоа ҳисобида биринчи ўринни эгаллади. Иккинчи ўрин Хоразм, учинчи ўрин Самарқанд вилоятлари жамоаларига насиб этди.\nЮнон-рум кураши бўйича умумжамоа ҳисобида Бухоро вилояти спортчилари биринчи бўлди. Иккинчи ўринни Тошкент шаҳри, учинчи ўринни Самарқанд вилояти жамоалари эгаллади.\nЖиззах политехника институтида волейбол бўйича учинчи ўрин учун баҳслар бўлиб ўтди. Қизлар ўртасида Хоразм вилояти терма жамоаси вакиллари фарғоналик тенгдошларини 3:1 ҳисобида мағлубиятга учратиб, бронза медали билан тақдирланди. Ўсмирлар ўртасида Андижон вилояти терма жамоаси қашқадарёлик спортчиларни 3:2 ҳисобида енгди.\nҚўл тўпи ва баскетбол бўйича бронза медаллари учун мусобақалар якунланди. Қўл тўпи бўйича қизлар ўртасида Қашқадарё вилояти, ўсмирлар ўртасида Жиззах вилояти терма жамоалари учинчи ўринни эгаллади. Баскетболчи қизлар баҳсларида Тошкент шаҳри, ўсмирлар ўртасида Самарқанд вилояти вакиллари совринли ўринларни эгаллади.\nУшбу спорт турлари бўйича финал мусобақалари 27 май куни ўтказилади.\nМусобақаларнинг иккинчи куни енгил атлетика, сузиш, футбол каби спорт турлари бўйича ҳам ғолиб ва совриндорлар номи аниқланди.\nЗиёдулла Жонибеков, Тошқул Бекназаров,


Ўзбекистон 328 26.04.2019 15:38:26\nХитойда амалий ташриф билан бўлиб турган Президент Шавкат Мирзиёев 26 апрель куни Ўзбекистоннинг Пекин шаҳридаги элчихонаси янги биносини кўздан кечирди, деб хабар берди ЎзА.\nКейинги йилларда Ўзбекистон ва Хитой муносабатлари барча соҳалар, жумладан, савдо-иқтисодиёт, инвестиция, технологиялар, энергетика, маданий-гуманитар йўналишларда фаол ривожланиб бормоқда.\nДипломатик ваколатхонамизнинг уч қаватли янги биноси фарғоналик усталар иштирокида миллий бунёдкорлик анъаналари ва замонавий меъморчилик ютуқлари асосида бунёд этилган. Иморат Пекин шаҳри марказидаги Чаоянг ишбилармонлик мавзесида, АҚШ, Япония, Малайзия, Сингапур каби давлатлар элчихоналари билан ёнма-ён жойлашган.\nБу ерда Ўзбекистон Республикаси фуқароларини қабул қилиш, сифатли консуллик хизматлари кўрсатиш, шунингдек, уларнинг ҳуқуқ ва манфаатларини самарали ҳимоя қилиш учун барча шароит яратилган.\nБиринчи қаватда музокаралар, ишбилармонлик ва маданият тадбирларини ўтказишга мўлжалланган “Самарқанд”, “Бухоро”, “Хива”, “Қўқон” заллари жойлашган. Дарвозадан кираверишдаги айвон халқимиз анъаналари ва бой маданиятини акс эттирган.\nДавлатимиз раҳбари бу ердаги шароитлар билан танишар экан, мазкур даргоҳ миллий услубда безатилганига мамнуният билдирди ҳамда у Хитой томонининг мамлакатимиз билан ҳамкорликка юксак эътибори намунаси эканини таъкидлади.\nУшбу элчихона халқларимизни янада яқинлаштирадиган, турли соҳалардаги ўзаро манфаатли ҳамкорликни кенгайтирадиган, маданиятлар бир-бирини ўзаро бойитадиган марказ бўлади. Ўзбекистон ва Хитой ҳамкорлигини янада мустаҳкамлашга қаратилган янги ғоя ва ташаббусларни ишлаб чиқишга хизмат қилади.\nЎзбекистоннинг Хитойдаги элчихонаси


АЗАЛИЙ БУЮКЛИК МАСКАНИ - Ўзбекистон овози газетаси\nАЗАЛИЙ БУЮКЛИК МАСКАНИ\nЎзбекистон Республикасининг Биринчи Президенти Ислом Каримов 1996 йил 18 октябрь куни Самарқандда Амир Темур ҳайкалининг очилиш маросимида шаҳарга шундай таъриф берган эди\nДунёда тарихий шаҳарлар кўп. Уларнинг ҳар бирига инсоният ўтмишида тутган ўрни ва бугунги тараққиёти, цивилизация ривожидаги аҳамияти, маданияти, сайёҳлик ва савдо-иқтисодий салоҳиятига кўра баҳо берилади. Қадимий ва ҳамиша навқирон, ер юзининг сайқали, Шарқ гавҳари деган таърифу тавсифлар билан ташбеҳланадиган Самарқанд ана шундай шаҳарлар орасида алоҳида эҳтиром билан тилга олинади.\nБу қадимий ва муқаддас заминнинг азалдан илм-фан, маданият, савдо ва ҳунармандлик маркази, халқимизнинг юксак ақл-заковати, бунёдкорлик салоҳиятини дунёга намоён этган буюк алломаларга бешик бўлгани ҳақида тарихий манбаларда асосли фикрлар келтирилган.\nСамарқанд илк бор қадимги Туронзаминнинг биринчи ҳукмдори – Алп Эр Тўнга (Афросиёб) давлатининг пойтахти бўлган. Кейинчалик бу шаҳар Шарқ ва Ғарбни боғлаб турган Буюк Ипак йўлининг чорраҳаси сифатида цивилизация марказига айланган.\nСоҳибқирон Амир Темур ҳукмронлиги даврида Самарқанд нафақат қудратли давлат пойтахти, балки том маънода Шарқнинг энг гўзал шаҳари, Марказий Осиёнинг йирик иқтисодий, сиёсий, маданий маркази бўлган. Буюк саркарда бу ерда ҳашаматли саройлар, масжид ва мадрасалар қурдирган. Ўнлаб боғ-саройлар, майдонлар, ҳовузлар, фавворалар, кўчалар барпо этган. Деҳқончилик ва боғдорчилик ривожи учун ариқлар қаздирган, зироатчиларга кўплаб енгиллик ва имтиёзлар берган. Натижада бу даврда Самарқанд том маънода гуллаб-яшнаган. Аҳоли тинч-осойишта, фаровон ҳаёт кечирган.\nАмир Темур саройида бўлган испан элчиси Руи Гонсалес де Клавихо ўз эсдаликларида шундай ёзади: «Бу ерда нон, гўшт, мева-чевалар, паррандалардан тортиб ҳамма нарса мўл-кўлдир. Нон шу даражада арзонки, ундан арзон бўлиши мумкин эмас, гуруч эса ҳайратланарли даражада кўп. Бу шаҳар ва унинг замини шу даражада бой, саховатлики, ҳайрон қоласан киши».\nМирзо Улуғбек асос солган астрономия мактаби туфайли Самарқанд йирик илм-фан ўчоғига айланди. Буюк олим ва давлат арбоби бу ерда улкан мадраса бунёд этиб, илм аҳлига ҳомийлик қилди, уларни қўллаб-қувватлади. Ушбу мактаб вакиллари бўлган Қозизода Румий, Ғиёсиддин Жамшид, Али Қушчи каби олимлар фалакиёт ва математика фанлари ривожига беқиёс ҳисса қўшди. Жаҳон мумтоз адабиётининг йирик намояндалари Абдураҳмон Жомий ва Алишер Навоий ҳам Самарқандда таълим олиб, уни ўз асарларида гўзал ташбеҳлар билан таърифлаган. Заҳириддин Муҳаммад Бобур «Рубъи маскунда Самарқандча латиф шаҳар камроқдур. Самарқанд шаҳри ажаб ораста шаҳредур…» деб ёзган.\nЎзбекистон Республикасининг Биринчи Президенти Ислом Каримовнинг алоҳида эътибори ва фарзандлик меҳри туфайли истиқлол йилларида Самарқанднинг асл тарихий қиёфасини тиклаш, салоҳиятини юксалтириш борасида беқиёс ишлар амалга оширилди. Амир Темур таваллудининг 660 йиллиги, Мирзо Улуғбек таваллудининг 600 йиллиги муносабати билан Самарқандда улкан бунёдкорлик ва ободонлаштириш ишлари амалга оширилди. Шаҳар марказида Соҳибқирон бобомизнинг салобатли ҳайкали қад ростлади. Амир Темур мақбараси атрофида кўркам хиёбон ташкил этилди. Мирзо Улуғбек мадрасаси қайта таъмирланди.\n2007 йилда Самарқанд шаҳрининг 2750 йиллиги ЮНЕСКО иштирокида халқаро миқёсда кенг нишонланди. Ушбу қутлуғ тўй арафасида боқий шаҳар янада гўзаллашди. Барпо этилган ўнлаб ижтимоий-маиший иншоотлар — таълим муассасалари ва спорт майдончалари, тиббиёт масканлари ва меҳмонхоналар, магистрал йўллар, кўркам боғу хиёбонлар Самарқанд аҳолиси ва меҳмонларига ҳар томонлама муносиб шароит яратиш баробарида, қадим шаҳар кўркига кўрк қўшди.\nАмир Темур, Руҳобод мақбаралари, Регистон майдони, Ҳазрати Хизр ва Бибихоним масжидлари, Шоҳи Зинда ёдгорлиги, Мирзо Улуғбек расадхонаси қайта таъмирланди. Уларни бир-бири билан боғлайдиган кичик халқа йўлининг қурилиши шаҳар аҳолиси ва сайёҳлар учун катта қулайлик яратди.\nСамарқанднинг жаҳон илм-фани, маданияти ва санъати ривожига қўшган улкан ҳиссаси эътиборга олиниб, 1996 йилда Президент Ислом Каримовнинг фармонига кўра, Самарқанд шаҳри Амир Темур ордени билан мукофотланди. 18 октябрь куни шаҳарда Амир Темур ҳайкалининг тантанали очилиш маросими бўлиб ўтди ва унда Биринчи Президентимиз ушбу орденни шаҳар байроғига қадаб қўйди ва бу кунни Самарқанд куни сифатида нишонлашни таклиф этди. Шундан буён ҳар йили ушбу сана юртимизда кенг нишонланмоқда.\n— Ўша тантанали маросимда Юртбошимиз катта қувонч ва ғурур билан гапиргани ҳали-ҳамон кўз ўнгимда, — дейди «Нуроний» жамғармаси Самарқанд вилояти бўлими раиси Ҳасан Нормуродов. — «Самарқанд — халқимиз, миллатимиз довруғини бутун дунёга таратган, минг-минг йиллик тарихга эга илоҳий масканимиздир. Самарқанд — ўтмиши шарафли, бугуни саодатли, келажаги абадий шаҳардир», деганида барчамизнинг қалбимиз буюк инсонларга бешик бўлган шу муқаддас замин фарзанди эканимиздан фахр-ифтихорга тўлган эди.\nИслом Каримов ҳар доим Самарқанд ҳақида сўзлаганида шу азиз юртга бўлган чексиз меҳр-муҳаббати, фарзандлик садоқатини ифода этарди. Бу садоқат шаҳарни янада обод қилиш, унинг тарихий улуғворлигига муносиб замонавий қиёфасини яратишга бўлган улкан бунёдкорлик ишларида яна ҳам яққол намоён бўларди. Шунинг учун мустақилликнинг илк йилларидан Самарқандда мисли кўрилмаган қурилиш-ободонлаштириш ишлари бошлаб юборилди. Улуғ аждодларимиз номи билан боғлиқ масканларни обод қилиш, тарихий-меъморий обидаларни тиклаш-таъмирлаш, янги боғ ва хиёбонлар ташкил этиш, шаҳарнинг транспорт коммуникация тизимини янгилаш, инфратузилмасини замон талаблари даражасига келтириш борасида узоқ истиқболга мўлжалланган дастурлар асосида иш олиб борилди.\nАна шу бунёдкорлик ишлари туфайли бугун Самарқанд яна Амир Темур давридагидек ер юзининг сайқалига, йирик халқаро анжуманлар, сиёсий мулоқотлар, маданий тадбирлар ўтказиладиган марказга айланди. Инсон ўз умри давомида ҳеч бўлмаса бир марта бориб кўриши шарт бўлган дунёдаги 50 шаҳар қаторидан жой олди.\nБиринчи Президентимизнинг ташаббуси, ғоя ва лойиҳалари асосида Самарқандда бошланган ишлар бугун изчил давом эттирилмоқда. Жорий йилда шаҳарнинг 66,3 километр бўлган 50 кўчасини таъмирлаш ишлари амалга оширилмоқда. Йўллар кенгайтирилиб, атрофидаги турар-жойлар ва бошқа иншоотлар шаҳар бош режаси асосида реконструкция қилинмоқда. Коммуникация тармоқлари янгиланаётир. Шаҳар ҳавоси мусаффолигини таъминлаш ва атроф-муҳитни муҳофаза қилиш мақсадида 1000 тупдан ортиқ манзарали дарахт кўчатлари ўтқазилди. Яшил майсазор ва гулзорлар ташкил этилди. Янги фавворалар қурилди.\nБиргина Рудакий кўчасида 100 га яқин объектлар бунёд этилмоқда. Ўнлаб кўп қаватли замонавий уйлар, ижтимоий объектлар, савдо ва маиший хизмат кўрсатиш шохобчалари қад ростламоқда. Ушбу бунёдкорлик, ободонлаштириш ишларида тарихий ва замонавий анъаналарни ўзида мужассам этган шаҳарсозликнинг илғор усулларидан, ландшафт дизайнидан кенг фойдаланилмоқда.\nАзалдан одамлар Самарқандни бир бор кўришни, унинг заминида мангу ором топган азиз-авлиёлар, буюк инсонлар хоки пойини зиёрат қилишни орзу қилишган. Буни ўзлари учун шараф, деб билишган. Бугун Самарқанд ана шундай истак, қутлуғ ниятдаги инсонлар билан ҳар қачонгидан ҳам гавжум. Юртимиз шаҳар ва қишлоқларидан келаётган минглаб ватандошларимиз, хорижий мамлакатлардан келаётган меҳмонлар Самарқандни, унинг муқаддас қадамжоларини зиёрат қилиб, ўз ҳурмат ва эҳтиромларини изҳор этмоқда.\nЗеро, Биринчи Президентимиз таъбири билан айтганда, Самарқанд тупроғининг ҳар бир заррасида улуғ бир ҳикмат бор, ҳар бир кўчаси, майдон ва хиёбонида салобат, файзу тароват бор. Самарқанднинг мовий гумбазлари, осмонўпар миноралари, улардаги бетакрор ранглар, олам-олам мазмунга эга нақшу нигорлар бизни ерга қараб эмас, бошимизни баланд кўтариб, қадр-қимматимизни билиб яшашга ундайди.


Кибр – .:: Xadicha.uz\n“Эсла, фаришталарга: “Одамга сажда қилинг!” деганимизни. Бас, сажда қилдилар, магар иблис бош тортди, мутакаббирлик қилди ва кофирлардан бўлди.” Бақара сураси 34-оят\nМутакаббирлик биринчи бўлиб иблисни куфрга, Аллоҳ таолонинг лаънатига олиб борди.\nКибр-ҳар бир мўмин-мусулмон банда эҳтиёт бўлиши лозим бўлган қалб ҳасталикларидандир. “Кибр” сўзлари луғатда “катталик” маъносини билдиради. Бу сифатга эга бўлган шахслар ўзини бошқалардан катта, устун ва афзал ҳисоблашади. Расулуллоҳ (с.а.в) бу сифатни “Кибр ҳақни инкор қилиш ва одамларни ҳақир санашдир”,- деб таърифлаганлар.\nИмом Ғаззолий кибрни: “У, ўзини улуғ санаш ва қадрини бошқаларнинг қадридан устун қўйиш”,-деб таърифлаганлар.\nКибрнинг сабаблари турлича бўлади: Илм, амал, насаб,жамол, қувват, мол ва тарафдорлари кўп бўлган инсонлар. Илм олаётган баъзи одамлар мутакаббирлик дардига жуда тез чалинади. Чунки улар бу илмларни фақат мен ўрганяпман, комилликка эришаяпман деб ўзларини юқори олиб, ўзгаларга паст назар билан қарашни бошлайди. Лекин ўзларини ва паст назар билан қараётган инсонларини Аллоҳнинг олдида қандай даражада эканлигини билишмайди. Аслида, ҳақиқий илм толиби бу касалликка чалинмасликка ҳаракат қилади . Чунки бу сифат билан шайтон лаънатлангандир.\n“Пайғамбаримиз (с.а.в) ҳам: “Қалбида заррача кибри бор киши жаннатга кирмайди”,-деганлар. Кибр Аллоҳ таолонинг ғазабига олиб борувчи йўлдир. У Аллоҳ таолонинг тоатидан узоқлаштиради, унинг раҳматидан қувади ва дўзаҳ азобига дучор қилади. Аллоҳга ҳақиқий тақво қилган ва ундан қўрққан банда кибрнинг шунча кўп зарарларини билиб туриб ҳеч қачон бундай иллатга чалинмайди деб ўйлайман. Инсон қалбида заррача кибр борлигини билса, уни даволашга уринсин. Катталик фақат Аллоҳга ҳос эканини, ундан бошқа ҳеч ким кибрга лойиқ эмаслигини англаб етиши керак деб ўйлайман. Даволаш йўллари; аввало, банда роббини ҳақиқий равишда таниса, катталик у зотдан бошқа ҳеч кимга тўғри келмаслигини тушунади. Одамларга тавозелиларнинг ҳулқи каби муомалада бўлсин ва кибр қилган банда Аллоҳ таолонинг наздида ёмон кўринишини унутмасин.\nХадичаи кубро аёл- қизлар ўрта- махсус\nИслом билим юрти 1 – курс талабаси


Почта тизимини даромадли соҳага айлантириш чоралари муҳокама қилинди - Халқ сўзи\n19:48 05 Октябр 2020 Сиёсат\nПочта тизимини хат, жўнатма ва товарлар етказиб бериш, банк, молия ва давлат хизматлари кўрсатишга ихтисослаштириш орқали соҳани барқарорлигини таъминлаш муҳим масала ҳисобланади. «Ўзбекистон почтаси» АЖ тизимида мамлакатимизнинг барча ҳудудларини қамраб олган 2 мингдан зиёд бўлинма, 7 минг нафар ходим бор. Лекин йиллар давомида эътибор берилмагани оқибатида почта хизматининг ўрни пасайиб кетди. Хусусан, сўнгги ўн беш йилда 1 минг 300 та почта бўлинмаси ёпилган. Ўтган йили хориждан келган 6 минг тонна жўнатмаларнинг атиги 10 фоизи, курьерлик хизматларининг 30 фоизи миллий почта ҳиссасига тўғри келган.\nШунингдек, шу йил якунигача миллий онлайн савдо майдончасини жорий этиш бўйича топшириқ берилди. Бу тизим орқали тадбиркорлар ишлаб чиқарган маҳсулотини республика бўйича савдога чиқаради, миллий оператор уларни манзилига етказиб беради. Бунда «Ўзбекистон почтаси» харидор ва сотувчи ўртасида кафил бўлади. Шу мақсадда келгуси йили Тошкент шаҳрида логистика марказини ташкил этиш зарурлиги қайд этилди.\nСоҳа даромадини таъминлаш учун яна бир манба – унча мураккаб бўлмаган давлат хизматларини почта бўлимларида ҳам йўлга қўйиш. Шу нуқтаи назардан, «Ўзбекистон почтаси» АЖнинг олис ҳудудлардаги 300 та бўлинмасида 13 хил давлат хизмати кўрсатишни ташкил этиш бўйича топшириқ берилди. Шунингдек, дастлаб Сергели, Янгиқўрғон ва Тошкент туманларидаги почта бўлинмаларида нақд пул инкассацияси, пластик карта амалиёти каби банк хизматларини жорий этиш вазифаси қўйилди.\nСўнгги тўрт йилда «Ўзбекистон почтаси» акциядорлик жамияти томонидан матбуот тарқатиш ҳажми 3 баробарга камайиб, унинг жами матбуот тарқатишдаги улуши 13 фоизни ташкил этмоқда.


Қурманбек Бақиев мухолифатдан қўрқяптими?\n28 март куни Қирғизистон бош вазири Азимбек Исабеков ҳукуматнинг етти аъзоси истеъфога чиққанини маълум қилди. Мухолифат бу қарорни президент Қурманбек Бақиевнинг “ваҳимага тушиб қолгани” билан изоҳламоқда.\nҚирғизистон мухолифати бирлашган фронтига раҳбарлик қилаётган Феликс Кулов мамлакатда 11 апрелдан бошлаб муддатсиз норозилик митинглари бошланишини эълон қилар экан: “Бу норозилик оқибатида Қ.Бақиев истеъфо беришга мажбур бўлади”, - деган эди. Ҳозир бир неча партия ва сиёсий ҳаракатлар “Бирлашган фронт” уюштирадиган норозилик намойишларига қўшилишини билдирди. Қирғизистондаги энг салоҳиятли “Ислоҳотлар учун” ҳаракати эса ҳозирча президент билан музокараларни давом эттирмоқчи.\n“Агар президент ислоҳотларни бошламаса, бизнинг ҳаракатимиз “Бирлашган фронт” ташаббусига қўшилади. Биз бешинчи апрелгача президент билан музокаралар олиб борамиз. Шу музокаралар натижасига қараб ўз позициямизни белгилаймиз”, - деди “Ислоҳотлар учун” ҳаракати раҳбарларидан бири Асия Сасиқбоева.\nҲаракат раҳбарияти айни пайтда президент мухолифатнинг айрим талабларини бажараётганини, масалан, ҳукуматнинг 7 аъзоси истеъфога чиққанини айтаётир. Бош вазир эса бу вазирлар ўрнига сиёсий партиялар вакиллари тайинланишини билдирган.\nБироқ Қирғизистон халқ ҳаракати бундай қадамлар етарли эмас, деб ҳисоблайди. Халқ ҳаракати йиғилишида Қирғизистон шу кунларда фуқаролар урушига яқинлашиб қолганидан ташвиш билдирилди.\n“Агар президент тез орада талаб қилинган ислоҳотларни қатъийлик билан бошлаб юборса, халқнинг асосий қисми фронтчиларга қўшилмайди. Бугунги куннинг долзарб масаласи Қирғизистонни фуқаролар урушидан сақлаб қолишдир”, - деди ҳаракат раҳбарларидан бири Тўпчибек Турғуналиев.\nҚирғизистон президентининг ҳамшаҳарлари бўлмиш жалолободликлар эса мухолифатга қарши туришга тайёр эканини билдирмоқда. Жалолободликлар махсус йиғилиш ўтказиб, мухолифатни юрт тинчлигини бузмасликка чақирди.\n“Агар мухолифат чақириғимизга жавоб бермаса, ўз фикридан қайтмаса, биз президентни ҳимоя қилишга чиқамиз. Бу ҳаракатимизга жалолободлик ёшлар ҳам қўшилишини билдирмоқда”, - деди Жалолобод вилояти аёллар кенгаши раисаси Айчурек Абулқосимова.\nМухолифат вакилларининг маълум қилишича, “Бирлашган фронт” томонидан уюштирилажак намойишларнинг олдини олиш мақсадида Ўш вилоятида ҳукумат турли таъқибларни бошлаб юборган.\n“КечаЎзганда, кейинроқ эса Жалолободдаги одамларимизни қўлга олишга ҳаракатлар бўлди. Ўшда эса “Бирлашган фронт”нинг ҳеч қандай бўлинмаси йўқ, бунга рухсат берилмаган, дея фаолиятимизга тўсқинлик қилишга ҳаракат бўлмоқда”, - деди “Бирлашган фронт”нинг Қирғизистон жанубидаги вакили Зайнобиддин Имяминов.\nҚирғизистон сиёсий беқарорлик даврини бошдан кечираётгани маҳаллий таҳлилчиларда ҳам ташвиш уйғотмай қолмаяпти. Улар фикрича, бундай ҳолат фуқаролар урушига сабаб бўлмаса ҳам мамлакат барқарорлигига путур етказади.\nТаҳлилчилар президент Қ.Бақиев бундай ҳалокатнинг олдини олиш учун мухолифат билан муросага келиши ва ислоҳотларни қатъийлик билан амалга ошириши зарурлигини айтмоқда.\n“Энг аввало, тизимни ўзгартириш керак. Агар бу авторитар тизимга Ф.Қуловни президент этиб сайласак ҳам шундай келишмовчиликлар келиб чиқаверади. Шунинг учун Қирғизистон парламент бошқарувига ёки, ҳеч бўлмаганда, парламент-президентлик бошқарув тизимига ўтиши лозим”, - дейди сиёсатшунос Ўрозбек Молдалиев.


Германиядаги ажабтовур туз тоғи » Скачать музыку бесплатно новинки музыки 2016-2017\nГерманиядаги ажабтовур туз тоғи\nМонте Кали Германиянинг шарқидаги Гессен музофотида жойлашган. Аслида у тоғ эмас, балки хлорид натрий, аниқроғи оддий ош тузидан иборат тепаликдир. У калий қазиб олиш жараёнида ҳосил бўлган. Юзлаб йиллар давомида бу ҳудудда калий қазиб олинган. Қазиб олиш жараёнида калий ажратмаси ва хлориднинг бирикиши оқибатида ош тузи ҳосил бўлади. Тоғ 1973 йилда ўса бошлаган, ҳозирда унинг баландлиги 200 метрдан ортиқ бўлиб, 2014 йилда 93 гектар майдонни эгаллаган. Монте Калида 188 миллион тонна туз бор. У ҳар соатда 900 тоннага, ҳар йили эса 6,4 миллион тоннага кўпаяди. Маҳаллий аҳоли тоғни «Калиманжаро» деб атайди. Экология учун бу тепалик зарарли — туз тупроқни, дарё ва ерости сувларини зарарлайди. Manba: xabardor.uz


Жорж Тенет истеъфо берди\n02 март 2021, Тошкент вақти: 16:17\nФарангис Саид АҚШ Марказий Разведка Бошӄармаси бошлиғи Жорж Тенет бугун Президент Жорж Бушга истеъфо аризасини таӄдим этар экан, унга шахсий шароитлар сабаб бўлганини айтди.\nЖорж Буш истеъфони ӄабул ӄилишини билдирди:\n”У, - деди Буш Тенетни назарда тутиб, - менга шахсий сабабларга кўра истеъфога чиӄаётганини айтди. Мен унинг ӄароридан афсусланишимни айтдим. У Америка халӄи номидан юӄори даражали ишни бажариб келди,” - деди Президент Буш.\nТенет АҚШ МРБсини 7 йил давомида бошӄариб келган. Мутахассисларга кўра, бу жуда катта муддатдир. Чунки Тенет, ҳам демократ Билл Клинтон маъмурияти, ҳам республикачи Жорж Буш билан бирга ишлади.\nАлбатта, Тенетнинг истеъфо бериши катта шов-шувга сабаб бўлди. Чунки унинг Президент Бушга энг яӄин одамлардан бири экани, Бушнинг аксил-террор урушини бошдан ӄўллаб-ӄувватлагани маълум.\nДемократларнинг Сенатдаги фракцияси раҳбари Том Дашл Тенет ӄарорини мутлаӄо кутилмаган ҳодиса, дея изоҳлади:\n”Мени бу ҳодиса ҳайрон ӄолдирди. Мен бундай бўлишини мутлаӄо кутмаган эдим. Тенетнинг истеъфоси сабаблари ҳаӄида кўпроӄ маълумот оламиз, деган умиддаман,” - деди Сенатор Дашл.\nАнчадан бери, аниӄроғи Ироӄдаги урушдан кейин у ерда оммавий ӄирғин ӄуроллари топилмаганидан сўнг Буш маъмурияти ва шахсан Тенет кўп танӄид ӄилинган эди. Тингловчимиз ёдида бўлса керак, Буш ҳатто Ироӄ оммавий ӄирғин ӄуроллари ҳаӄида нотўғри маълумот берилганини Тенетга тўнкаган эди. Айрим мустаӄил кузатувчилар истеъфо ортида аслида ҳеч ӄандай шахсий сабаб йўӄлигини айтишмоӄда. Хусусан, МРБсининг собиӄ директори Стэнсфилд Тёрнер Си-Си-Эн телеканалига берган интервьюсида Тенет емаган сомсага пул тўлаётганини айтди. АҚШда сайловлар яӄинлашар экан, Буш кимнидир балогардон, ӄилиши, кимнидир шу пайтгача йўл ӄўйилган хатолар учун жавобгар ӄилиб кўрсатиши керак эди, ва Буш Тенетни танлади, деб фикр билдираётганлар ҳам бор.\nДемократларнинг Намояндалар Палатасидаги вакили Нэнси Пелоси эса бу хусусида шундай деди:\n”Ироӄдаги операцияларда разведка хизмати кўплаб хатоларга йўл ӄўйди. Айниӄса Ироӄни босиб олишдан олдин кўплаб хатоларга йўл ӄўйилди. Ушбу хатоларга жавоб бериш фаӄат Жорж Тенетнинг истеъфосидан иборат бўлмаслиги керак, деб ҳисоблайман,” - деди Конгресс вакиласи.\nБуш Тенетнинг июл ўрталаригача МРБ бошлиғи лавозимида ишлаши, сўнгра истеъфога чиӄишини маълум ӄилди. Ундан кейин Тенетнинг нима билан шуғулланиши ҳозирча айтилмаяпти. МРБсини эса Тенетнинг ҳозирги муовини Жон Маклафлин бошӄаради. Сўнгра бу лавозимга янги одам тайинланади.


Фарғона водийсида 450 млн сўмдан ортиқ қийматдаги ноқонуний кириб келган телефонлар муомаласига чек қўйилди\n20:40 / 03.04.2021\nАндижон ва Фарғона вилоятларида 463,7 млн сўмлик 980дан ортиқ уяли алоқа воситаларининг ноқонуний айланишига чек қўйилди. Бу ҳақда Давлат божхона қўмитаси Kun.uz’га маълум қилди.\nАндижон вилояти божхона бошқармаси Контрабандага қарши курашиш ва божхона аудити бўлими ходимлари томонидан уяли телефонларнинг ноқонуний айланмасига қарши Асака туманида тезкор тадбир ўтказилди, дейилади хабарда. Тадбир давомида фуқаро Б.О. бошқарувидаги «Lacetti» русумли автотранспорт воситаси тўхтаган вақтида ҳайдовчининг розилиги билан Андижон вилояти божхона бошқармаси маъмурий ҳудудига олиб келиниб, транспорт воситаси кўздан кечирилди.\nНатижада, автомашина юкхонаси ҳамда салон қисмида полиэтилен қопларга жойлаштирилган умумий қиймати 403,7 миллион сўмлик 629 дона уяли алоқа воситалари ва 2 дона планшет борлиги аниқланди.\nШунингдек, Фарғона вилояти божхона бошқармаси Контрабандага қарши курашиш ва божхона аудити бўлими ходимлари тезкор маълумотлар асосида навбатдаги тадбир ўтказган. Тадбир давомида Фарғона туманининг чегара олди ҳудудида яшовчи фуқаро Х.М.га тегишли яшаш хонадони холислар иштирокида кўздан кечирилган.\nНатижада, ушбу хонадонда хорижда ишлаб чиқарилган ва божхона расмийлаштирувидан ўтганлигини тасдиқловчи ҳужжатлари бўлмаган, қиймати 60 миллион сўмлик 5 турдаги 355 дона уяли алоқа воситалари мавжудлиги аниқланган.\nҲозирда мазкур икки ҳолат юзасидан божхона органлари томонидан суриштирув ҳаракатлари олиб борилмоқда.\nФарғона водийсининг географик маркази қаерда?\n12:45 / 15.05.2021\n20:25 / 11.05.2021\nБожхоначилар 420 гр «опий»ни ичига ютган ҳолда олиб ўтмоқчи бўлган шахсни қўлга олишди


Ақш доллари тарихи – mulkdor.com\nFebruary 11 2014, 01:02 Иқтисод тарихиИқтисодиёт хабарлари\n1879 йилда АҚШ ҳукумати давлатнинг расмий валютасини муомалага киритиш чоғида унга ҳеч иккиланмай ҳаммага маълум ва машҳур бўлган доллар номини танлашди. Ўша пайтда машҳур шахслардан бири “Янги Америка ўзининг янги пулига жуда эски ном танлади” – деган эди. 1792 йилда муомалада бўлган АҚШ пулининг таркибидаги соф олтин микдори 1,6033 гр ёки 24,057 гр соф кумушдан таркиб топган эди. 80 йиллардан сўнг, яъни 1876 йилда мазкур олтин тангалар давлатнинг расмий пул бирлиги сифатида тан олингандан сўнг унинг таркибидаги соф олтин микдори 1,50463 гр килиб белгиланди. Бу миқдор АҚШда яна 30 йил, 1929-33 йиллардаги жаҳон иқтисодий таназзулигача амалда бўлди. Шу алфозда қабул килинган “олтин захираси” ҳақидаги ҳужжатга биноан, тилло микдори 0,88867 гр.га, яъни 41 %га туширилди.\nАҚШдан бошқа яна 26 давлат пул бирлиги доллар номи билан юритилади. Замонавий “долларчи” давлатларнинг катта қисмини Британия империясидан мустақил бўлгандан сўнг қабул қилишган. 1857 йилда Канада Британия колониясидан доминьонига айланган вақтдан бошлаб, бу давлатнинг расмий пул бирлигига айланди. Шунинг учун ҳам ҳозирги пайтда замонавий Канада банкнотларида ҳам Британия қироличаси Елизавета II ни портрети акс этган. Охирги муомалага киритилган долларлардан бири – бу Сингапур долларидир. 1967 йилда кенг муомалага киритилган ушбу банкнотлар қушлар, кемалар, гуллар ва бошқа нарсалар билан безатилган. Бу пул дунё пуллари ичида ҳам энг чиройли бўлишига даъвогарлик қилади. Лекин замонавий АҚШ долларлари эса ҳамон ХХ аср бошидаги тасвирини узгартирганича йўқ. Олд қисми кулранг, орқаси яшил. Барча банкнотлар бир хил ўлчамда (157х67 мм). ХХ аср охирига келиб, пул қалбакилаштириш авжига чиққан пайтда долларнинг содда кўриниши давр талабига жавоб беролмай қолди. Яқин-яқингача пулни қалбакилаштириш жуда осон эди. 1996 йилда чиққан долларнинг янги нусхаси фирибгарлар учун жиддий синов бўлди.\nТангаларнинг ҳам ўз номлари бор: 1 центлик – пенни, 5 цент – никель,10 цент – дайм, 25 цент – квотер, 50 цент – хаф деб юритилади;\nДоллар энг кўп қалбакилаштириладиган валютадир. Шунинг учун АҚШда қалбакилаштиришга қарши курашга доим ҳам қаттиқ эътибор берилади. Доллар қоғозини фақат битта компания ишлаб чиқаради ва бу компанияга АҚШ ҳукуматидан ташқари ҳар қандай жойга маҳсулот сотиш таъқиқланган. Бўёқлар формуласи АҚШнинг Гравировка ва Муҳр бюроси сири ҳсиобланади. 1990 йилдан бошлаб доллар ҳимояси янада кучайтирилди. Унга қўшимча иплар ва микромуҳр қўйила бошланди. Ҳар 7-10 йилда банкнотлар дизайни ўзгартириб турилади. Доллар фақат иккита фабрикада – Техас ва Вашингтонда тайёрланади ва бу корхоналарда уч минга яқин ходимлар ишлашади;\n2. Жаргондаги “Бакс” сўзи буғунинг териси номидан келиб чиққан\nИнглиз тилида буғу эркагининг номи buck. У бир пайтлар ҳиндулар билан савдо қилишнинг асосий қуроли бўлган. Улар буни “оловли сув”, ўқлар ва ҳ.к. алмаштиришган. Шунингдек, bucks сўзини келиб чиқиш тарихини қадимий вино (муссалас) ишлаб чиқариш маъбуди ҳисобланиш Бахус номга ҳам аталган деган гаплар бор.\n3. “Доллар” сўзи олмончадаги “Taler” сўзидан келиб чиққан\nИлк маротаба “доллар” сўзи америка пулларига нисбатан айтилмаган. Бу ном 1567 йилдан 1571 йилга қадар муомилада бўлган шотланд тангаларига қўлланилган. Америка пулига доллар номини голланд кўчманчилари олиб келди. “Доллар” номи америка валютасига расман 1794 йилда берилди.\n6. Ҳар бир танга ва банкнотада “In God We Trust” деган ёзув мавжуд\n“Худога ишонамиз” ёзуви илк маротаба америка тангаларида 1864 йилда пайдо бўлган. Юз йил ўтгандан сўнгина, бу афсонавий ёзувни барча банкноталарга нашр қилиш буюрилди.\nВашингтон раҳбарияти бир аср муқаддам Хитойда ишлаб чиқарилган давлат облигацияларидан қарзларни ундириш имкониятини кўриб чиқмоқчи. Бу ҳақда «Bloomberg» хабар тарқатди. Гап ...\nДунёAugust 30 2019, 12:08


Туркистонда 63 миллиард тангалик инвестиция лойиҳаси амалга оширилади\n3 Июнь 16:02\nTÚRKİSTAN. Kazinform - Туркистон вилояти ҳокими Ўмирзак Шўкеев Туркистонда «озиқ-овқат камарини шакллантириш доирасида амалга оширилаётган лойиҳалар» билан танишди, деб хабар беради Kazinform мухбири.\nТомчилатиб суғориш усулини жорий этишга қарор қилган фермер хўжаликларидан бири «Ынтымақ агро XXI» МЧЖ 782 га майдонга буғдой ва маккажўхори экади. Деҳқонлар билан учрашувда вилоят раҳбари ёш мутахассисларни жалб қилиш ва янги лойиҳаларни амалга оширишга ҳисса қўшаётганини юқори баҳолади.\n«Туркистон атрофида каналлар қазилди ва сув келди. Томчилатиб суғориш самарадорлигини биладиган фермерлар сони кўпайгани қувонарли. Куннинг жазирамасида меҳнат қилаётган деҳқонлар вақти келиб меҳнати самарасини кўради. Катта кўламда амалга оширилаётган «Яшил камар» лойиҳаси табиий тўсиқ сифатида чанг, шамол ва довуллардан ҳимоя қилишга мўлжалланган. Бунда атроф-муҳит кўкаламзорлаштирилиб, шаҳар ҳавоси тозаланиб, иқлим мўътадиллашади», - деди Ўмирзак Шўкеев.\nТуркистон даштларида сув тошқини ва каналлар кенгайганлиги сабабли аҳоли ерлардан унумли фойдалана бошладилар. Бундай пилот лойиҳага қўшни ҳудудлар ҳам қизиқиш билдирмоқда.\nВилоят ҳокими билан учрашган деҳқонлар томчилатиб суғориш усулининг афзалликларини тушунишди ва унинг хусусиятлари билан танишиш учун Жамбил вилоятидан мутахассислар келганларини айтишди. Бу, ўз навбатида, янги технологияларнинг афзалликларидан фойдаланаётган ва даромад келтираётган фермерлар сонининг кўпайишига хизмат қилмоқда. «SPK-SAURAN» компанияси 650 гектар майдонда томчилатиб суғориш технологиясини жорий қилди ва 10 минг бош қорамолга мўлжалланган мол емлаш фермасини қурмоқда.\nКомплекс режага кўра, шаҳар атрофи ҳудудида умумий қиймати 63 миллиард танга бўлган 7 та йирик инвестиция лойиҳасини амалга ошириш режалаштирилган.


Қувалик фермер учун “Халқ банки” Фарғона вилоят филиали томонидан 400 млн сўм миқдорида кредит ажратилади | O'zLiDeP\nҚувалик фермер учун “Халқ банки” Фарғона вилоят филиали томонидан 400 млн сўм миқдорида кредит ажратилади\nАввалроқ, Олий Мажлис Қонунчилик палатаси Спикери ўринбосари, O‘zLiDeP фракцияси раҳбари А.Хаитовнинг Фарғона вилоятида маҳаллама-маҳалла, хонадонма-хонадон юриб, сайловчилар билан мулоқот қилгани ҳақида хабар қилган эдик.\nХалқ вакили вилоятдаги учрашувлари доирасида Қува туманида ҳам бўлиб, аҳоли билан суҳбатлашди, одамларнинг турмуш тарзи, яшаш шароитлари билан танишди.\n“Янгичек” қишлоғида яшовчи Ҳусанбой ака ва рафиқаси Барнохон опаларни ҳудудда кўпчилик яхши билади. Боиси, қарийб 15 йилдан буён гулчилик билан шуғулланиб келаётган тадбиркорлар туманда гулчиликни ривожлантиришга катта ҳисса қўшганлар. Ушбу хонадонда 22 сотих ер майдонида етиштирилаётган икки юздан ортиқ турдаги гуллар нафақат туман, балки вилоят кўркига кўрк қўшмоқда. Энг муҳими, тадбиркор етиштираётган гуллар ички бозор билан бирга, қўшни Қирғизистон ва Тожикистон давлатларига ҳам экспорт қилинаётир.\nСпикер ўринбосари сайловчилар билан мулоқот чоғида ушбу хонадонда ҳам бўлиб, тадбиркор билан суҳбатлашди, фаолиятини ривожлантиришда қандай муаммолар бўлса, уларни бартараф этишга тайёрлигини билдирди. Ўз навбатида, тадбиркор фаолиятини янада кенгайтириш ниятида юрганини айтиб, халқ вакилидан икки юз миллион сўм миқдорида кредит олишда ёрдам сўради. Партия етакчиси шу ернинг ўзида муаммо ечимига киришиб, масалани ижобий ҳал этиш чораларини кўрди.\nШу куни Қува тумани “Қорақум” МФЙ “Терактаги” қишлоғида яшовчи Ҳожиакбар Ҳожиматов хонадонида 20 сотихлик иссиқхонада етиштирилаётган лимончилик фаолияти билан танишилди. Тадбиркорнинг айтишича, у лимончиликдан ташқари мевали ва манзарали дарахтлар етиштириб, қўшни мамлакатларга экспорт қилмоқда. Суҳбат ва мулоқотлар давомида иссиқхонадан самарали фойдаланиш, юртимизда томорқачиларга яратилаётган имтиёзлар ҳақида маълумотлар берилди.\nА.Хаитовнинг навбатдаги учрашуви “Гулистон” маҳалласида яшовчи Абдусамад Набиев хонадонида бўлиб ўтди. Аҳоли фаровонлигини таъминлашда муҳим ўрин тутадиган бундай иссиқхоналар тармоғини янада кенгайтириш, маҳсулот етиштириш ҳажми ва турларини кўпайтириш, ёшлар учун қўшимча иш ўринлари яратиш лозимлиги қайд этилди.\nБугун фермерлар қишлоқда ҳақиқий ер эгаси – мулкдор сифатида сабзавот ва боғдорчиликни ривожлантириш, чорвачилик, балиқчилик, асаларичилик ва паррандачилик маҳсулотлари билан халқимиз дастурхонини тўлдириш йўлида чинакам фидойилик, ташаббускорлик кўрсатмоқда. Эл назарига тушган, ўз меҳнати ва тадбиркорлиги билан иқтисодиётимиз ривожига ҳисса қўшиб келаётган фермерлардан бири Камолиддин Дониёровдир.\nОлий Мажлис Қонунчилик палатасидаги O‘zLiDeP фракцияси раҳбари А.Хаитов тумандаги учрашувлари доирасида “Худоёр боғи баланд” фермер хўжалиги фаолияти билан ҳам танишди. Туманда боғдорчилик, чорвачилик ва паррандачиликни ривожлантириш, томорқадан самарали фойдаланиш бўйича зарур тавсиялар берди.\nОчиқ мулоқотлар давомида фермер хўжалиги раҳбари К.Дониёров фаолиятини кенгайтириш ва қўшимча иш ўринлари яратишини айтиб, “Халқ банки” Фарғона вилоят филиали томонидан 400 млн сўм миқдорида кредит олишда кўмак сўради. Бу масала Спикер ўринбосари томонидан назоратга олиниб, ҳал этишга кўмаклашилди.\nДавлат ўз таянчини янада мустаҳкамлади\nТезкор, аниқ тизимли ишларнинг барчаси халқимиз розилиги учун\nФахриддин Саматов: "Сабоқ"\nҲаётимизда катта аҳамиятга эга ҳужжат\nСиновни енгиб ўтиш ҳар биримизга боғлиқ эканлигини асло унутмайлик\nКарантин кўплаб тадбиркорлик субъектларининг даромади ва тушумига ўз таъсирини ўтказиб турган ...\nАйни пайтда мамлакатимизда коронавирус балоси сақланиб турибди. Уни олдини олиш бўйича ...\nЯқинда ўқиб қолдим. 1665-1666 йилларда Лондонда ўлат тарқаганда Лондоннинг чорак қисми (25%) ...